Gembira kembali ke sekolah!

Pembukaan semula sesi persekolahan secara bersemuka pada 3 Oktober lalu telah memberi kelegaan kepada banyak pihak terutama ibu bapa dan pelajar.Ini kerana, pandemik Covid-19 yang berpanjangan sehingga hampir dua tahun memberi kesan kepada pendidikan negara.Banyak sekolah terpaksa ditutup untuk jangka waktu yang panjang sehingga memaksa pelajar-pelajar mengikuti Pengajaran dan Pembelajaran Di Rumah (PdPR) secara atas talian.Namun, apabila Menteri Kanan Pendidikan, Datuk Radzi Jidin mengumumkan sesi persekolahan secara bersemuka akan tetap dilaksanakan pada 3 Oktober, berita itu disambut gembira oleh para ibu bapa dan pelajar.Bagi Nur Fazira Madehi, 17, menyatakan rasa teruja dapat kembali ke sekolah kerana pembelajaran secara bersemuka padanya lebih mudah berbanding PdPR.“Kadang-kadang saya berasa sangat bosan duduk di rumah sahaja. Saya berasa rindu dengan aktiviti di sekolah yang melibatkan rakan-rakan dan guru.“Saya harap, selepas ini, tidak lagi perlu belajar secara atas talian dan dapat belajar dengan rakan-rakan seperti dahulu,” kata pelajar Tingkatan 5 itu.Katanya lagi, kembali ke sekolah juga adalah peluang terbaik untuk dirinya serta rakan-rakan untuk membuat persiapan bagi menghadapi peperiksaan akan datang.Sementara itu, ayah pelajar, Madehi Hassim, 51, menzahirkan rasa lega apabila kerajaan mengumumkan pembukaan semula sesi persekolahan secara bersemuka membabitkan kelompok pelajar tertentu.Katanya,  proses pembelajaran secara bersemuka adalah lebih berkesan berbanding secara atas talian.“Saya bimbang kaedah PdPR pada masa ini kurang mendorong anak-anak untuk minat belajar, lebih-lebih lagi jika berlaku masalah terhadap capaian internet“Tumpuan mereka dalam pelajaran akan terjejas, sekaligus memberi kesan kepada peperiksaan mereka kelak,” katanya.Walaupun berasa lega kerana anak sudah dapat kembali belajar secara bersemuka, tidak dinafikan perasaan bimbang akan keselamatan anak itu tetap ada dalam dirinya.Beliau berharap, para guru dapat memastikan semua pelajar mematuhi Prosedur Operasi Standard (SOP) ditetapkan agar penularan wabak Covid-19 dapat dihindari.Sementara itu, Menteri Muda Pendidikan, Sains dan Penyelidikan Teknologi Dr Annuar Rapaee telah mengadakan lawatan ke beberapa buah sekolah sempena hari pertama pembukaan sesi persekolahan bersemuka di Sibu pada 3 Oktober.Dr Annuar telah mengadakan lawatan ke Sekolah Tinggi Katolik di Jalan Lanang bagi meninjau kehadiran pelajar pada hari pertama sesi persekolahan.Katanya, sesi persekolahan melibatkan pelajar Tingkatan 5 dan 6 sahaja.“Sekolah (Tinggi Katolik) ini mempunyai 230 pelajar senior tiga yang berumur 18 tahun. Senior dua yang berumur 17 tahun akan turun 2 minggu akan datang.“Kepada semua guru dan pelajar saya doakan keselamatan dan kesihatan mereka supaya sentiasa dalam keadaan baik,” katanya.Beliau juga turut melawat ke SMK Agama Sibu dan memberi kata-kata semangat kepada pelajar Tingkatan 5 dan 6.

Oleh NURZILLA MOHAMAD

See author's posts


Enda dipeda tang nemu merati ulah jai

DULU ari tu kitai udah ninga Chuik ti lekik-lekik ketawa laban deka malas ulah jai Anak Mensia ngena jalai nachah padi, ngachau umai sida kena bebalaska pemati mayuh bala sida Tikus, sida Chuik.

Ninga nya, nanya baru ga Tikus Rumah ngagai Chuik. Ku iya: “Kempang ga ati kitai nasau umai Anak Mensia punggal?”

“Kami kebendar iya endang nadai ati deka nasau umai sida, enti sida enda mungkal dulu. Kami ke tuai endang semampai bekunsi ajar enggau pangan diri, sama enda ngajar pangan diri enda ngasuh bekachauka utai orang. Enti nembiak diri, aku berani tanggung laban sida ngasi enti kami ke tuai tu udah bejaku. Enti bejalai neresa umai Anak Mensia lebuh padi udah mansau, isa sida natka nyawa diri, enggai meh maut tangkai padi, laban ingatka ajar. Tang enti Anak Mensia mungkal ngena pengawa ke jai, kami endang bebalas.

“Kita aruh enggai bebalas, kita ga itungka ditupi Anak Mensia,” ku Chuik nuntungka jaki iya ngagai Tikus Rumah.

Enda tentu nyamai ga ati Tikus Rumah ninga jaku Chuik ti bisi nebak-nebak asai, tang iya nemu ngelalaika mua diri. Kena iya enchabarka jaku nya tadi, iya lalu nanya Chuik.

“Kati bala kita ke di tanah tu bejarit ga betemu enggau Anak Mensia lebuh sida turun, punggal?” ku iya.

“Endang semampai betemu enggau sida bala kami, tang sida suah enda meda kami. Lebuh ke besabung perening, sida enda ibuhka kami laban sama majakka pengawa diri. Sekeda sida Anak Mensia endang enda tentu manah ati enggau utai pangan diri. Kebuah aku munyi nya laban kami suah meda sida beambika utai pangan. Enti mansa buah pangan mansau, tak peneka ati ngambi. Baka ke ngambi enggi diri empu. Ukai nya nembiak ke ngereja pengawa bansa nya, tang enda orang ke udah besai tuai; nya alai bala nembiak, bala anak sida nunda ulah sida ke besai tuai. Bubu, pukat, taut, ensenga, abau pangan diri endang semampai diabas, diangkatka lalu utai ulih dia pan diambi mega. Kekadang bisi sekeda beturuhka ngena kayu bubu, abau pangan diri. Tang ukai ga semua ti ngereja pengawa bakanya, anang salah tamping,” ku Chuik.

NYINUK NINGA JERITA

Maya nya, Tikus Tanah endang nyinuk ninga lalu enda bemunyi. Tang nyau datai ba cherita Chuik ke nusui ulah Anak Mensia di tanah, dia iya lalu nibar jaku mimit.

“Tadi aku enggai tak becherita bendar pasal ulah Anak Mensia, tang nyau ninga cherita punggal Chuik; nya alai nadai kebuah ga tak ngelalaika utai ke temu kami paal Anak Mensia,” pia ku iya.

Tikus Rumah lalu nyaut. Ku iya: “Nama utai dipelalaika punggal. Ukai nya bansa kitai. Enti sida enggai ditemu jai enggai ditusui kita, anang ngaga ulah ti enda menyana. Nama ulah sida ba sebelah tanah ti ditemu kita punggal?” ku Tikus Rumah nanya petunggal iya Tikus Tanah.

“Eh ukai mimit pengawa sida ke enda tentu. Tang utai ke kelalu enda manah peda aku nya pasal sida ke bechurika utai pangan diri munyi ku punggal Chuik nya tadi. Bisi sekali, malam hari, lebuh aku turun ba kebun lada Anak Mensia dia aku meda orang enda temu gamal ngeringak ngeruruhka buah lada, niki ngena tangga. Baju chelum, tanchut pan chelum. Mua begenturing enda temu gamal. Alit ati aku berundingka iya nya, laban selama tu Anak Mensia ngarang buah lada sida siang hari. Iya nya tak ngarang buah nya maya malam hari. Nya alai enggai enda nentuka bendar, sekalika iya antu tauka Anak Mensia ngulah gamal diri. Ari nya aku mansang begadai- gadai semak ngagai iya. Enda jauh ari endur ia ke ngruruhka buah lada nya bisi siku orang bediri tegir-tegir atas tanah. Iya ke bediri nya endang nyengala Anak Mensia peda aku. Endang orang ke bempu kebun lada nya, laban aku suah meda iya mensiang kebun nya siang hari. Lama bendar iya nyengkening gamal orang ke ngeringak ngarang buah lada nya. Nyau kelama baru iya nyapa.

“Nuan nya Kiong?” ku iya,

“Aku aah,” ku siku nya.

“Nama main nuan tak ngarang lada aku bakanya deh?” ku iya.

“Enti lada nuan, badu meh ngarang,” ku iya ke bediri ba tangga nya.

“Udah nya iya lalu terejun ari tangga sereta baka ke deka munuh diri rari nempuh babas repa. Nya baru aku nemu nama penchuri nya Kiong,” ku Tikus Tanah nusui sekeda ulah Anak Mensia ke ditemu iya.

“Perasa endar laban Anak Mensia. Ngelamatu, meda ke pintar sereta bekuasa lebih ari semua bansa utai idup dalam pulau Tekang Gemala tu, arapka penemu enggau ulah sida nya tau nyadika teladan kitai mayuh ditu. Tang enti ulah sida nyau bakanya, sapa deka beteladanka sida ke jai bakanya,” ku Tikus Tanah.

Iya pan lalu majak becherita. Ku iya: “Dulu suba enda ga Anak Mensia bangat ngemalat nya pengawa beduan pangan. Tang diatu sida pegari bendar enda manah penemu. Suah aku meda sida enchuri lada ke udah disimpan orang dalam guni di langkau kebun, lebuh orang empu kebun nya nadai dia. Nyamai bendar sida enchuri diatu laban udah bisi jalai alun. Mina tak manggaika guni ngagai entuka sida lalu taban rari. Nya pengerugi Anak Mensia udah bisi jalai alun, laban nyamai alai orang ke jai nya nabanka barang churi sida”.

MAYUH NADAI PENATAI PEMISI

Ninga nya nyaut ga Tikus Rumah. “Anak Mensia tu orang ke meruan batang adat dipegai. Bejaku mua pengelandk, tang kena segang pemansang orang ke udah maju, ari nya sekeda raban bansa sida ke nadai penatai pemisi nya mansang tusah. Orang ke bisi utai, makin kaya sekaya. Bala sida ke mensekin nya makin umang-seumang. Bala sida ke kelalu seranta nya endang amat merinsa bendar pengidup, selalu ngining raban orang ti kaya. Beduduk ari nya sida kekadang ngereja pengawa ke enda manah. Bisi nya ngerumpak, bisi nya nipu, sekeda ngelakar pangan diri ngena pemula, lalu pengabis iya sekeda nyengkubang pendam laban deka ngencuri baya ti berega enggi tudah ti udah midang. Orang empu rumah ti alai kami numpang, bisi kena jil ketegal nyengkubang baya orang ba pendam,” ku iya.

Nyadi Tikus Rumah nampung jaku ngenang utai ke ditemu diri pasal pendiau enggau pengidup Anak Mensia.

Ku iya: “Sekeda raban bansa Anak Mensia nitih diperati kami suntuk ketegal apin nemu jalai ke menyana kena ngulihka pengidup ti menyana, chukup pemisi. Tang endang mayuh nya suntuk ketegal ngelusu, lalu sekeda nya selalu mindah ari rumah nadai batang pengawa dikereja. Nitih peda kami, sekeda nya endang rindang main judi besari-sari. Ari pagi nyentukka lemai sida ti bejudi ba ruai. Datai meniga ruai penuh laban bala sida serumah nya bejudi. Bisi main pey, bisi main bandat, bisi main tui, lalu bisi mega muka tugung main kuluk. Sida ke mit pan bisi mega tugung bemain daun bepasangka gelik getah. Chukup inggar sida sepemanjai hari nya. Bisi nya ngasi dirara lalu bisi endang enda makai tengah hari laban enggai ninggalka tugung gulu alai bejudi. Sida ti menang chukup lantang ati tang bala ti alah endang ngerecham belama mua sida.

“Kelimpah ari gian bejudi, belaya mua peneka ga bala sekeda taja pan tulang lembau ngereja pengawa. Mulut nyebut tang patung nya nyaut, munyi ku sema bala sida Anak Mensia empu. Reti nya senang bejaku tang langgur pengawa nadai dikereja tauka dipejalaika. Tu meh sekeda ari pun penatai penusah Anak Mensia peda aku,” ku Tikus Rumah malik ngagai tunga Chuik.

“Kati ku nuan nemu endar ga nuan pasal sida Anak Mensia punggal?” ku Chuik malik ngagai Tikus Tanah.

“Kati tau enda nemu, endang semampai bepansa enggau sida di tanah tu. Sida ke ngelusu, ari rumah amat nurun, tang datai di tanah lalu ranggak-ranggak di pelasar. Bisi ga aku kala meda, maya mantun umai bukit, enti udah seriris, bisi sekeda sida lalu pulai ke langkau umai. Udah nya lalu enda nurun agi. Pansut ari langkau lalu pulai. Semadi sida beduruk nya baru baka ke rajin berumba enggau pangan diri. Nya meh ulah sida peda aku,” ku Tikus Tanah.

Aum bala sida dalam lubang tanah agi betampung lalu bakanya mega aum besai bala jelu ba Pulau Tekang Gemala nya endang apin belabuh, apin bejalai.

Oleh TELESA EMPERAN

See author's posts


Telco tawar internet percuma

KUALA LUMPUR: Syarikat telekomunikasi (telco), Celcom Axiata Bhd, Digi Telecommunications Sdn Bhd, Maxis Bhd, U Mobile Sdn Bhd, YTL Communications Sdn Bhd dan Telekom Malaysia Bhd (TM) terus menyokong keperluan kerja dan pembelajaran orang ramai dalam bentuk perkhidmatan internet percuma yang baharu.

Pengendali talian berkenaan dalam satu kenyataan bersama berkata inisiatif industri secara bersama ini merupakan sebahagian daripada Pelan Pemulihan Ekonomi Negara (PENJANA) seperti yang diumumkan oleh Perdana Menteri Tan Sri Muhyiddin Yassin semalam.

Menurut kenyataan itu, Celcom, Digi, Maxis, U Mobile dan TM akan menawarkan produktiviti internet percuma 1 gigabait (GB) setiap hari, untuk digunakan antara 8 pagi hingga 6 petang, bagi mengakses pelbagai perkhidmatan pendidikan dan produktiviti yang berkaitan dari 10 Jun hingga 31 Disember 2020.

Ini akan menggantikan internet percuma kelajuan tinggi 1GB yang dibekalkan oleh telco kepada pelanggan dari 1 April sehingga 9 Jun 2020.

“Pelanggan boleh merujuk kepada telco mereka untuk mendapatkan maklumat lanjut mengenai cara menebus tawaran internet percuma ini termasuk senarai perkhidmatan yang disertakan,” kata kenyataan itu.

Telco ini juga akan terus menawarkan akses percuma dan tanpa had kepada pelbagai aplikasi serta perkhidmatan berkaitan maklumat untuk memastikan rakyat Malaysia sentiasa dikemaskini dengan berita terkini mengenai Covid-19.

Sementara itu, YTL Communications akan terus menawarkan inisiatif Belajar Dari Rumah yang merangkumi kad SIM percuma dengan data 40GB kepada semua ibu bapa yang mempunyai anak di sekolah kerajaan, pelajar dan fakulti dari institusi pengajian tinggi yang menjadi rakan kongsi.

Kumpulan itu juga akan menyediakan telefon bimbit percuma dengan data 120GB untuk pelajar yang layak dalam keluarga B40.

Selain itu, YTL Communications juga akan terus menyediakan kandungan pendidikan dalam talian percuma yang dibuat dengan kerjasama Teach for Malaysia dan Universiti Kebangsaan Malaysia.

Katanya lagi, TM dan TIME dotCom Bhd memberikan sokongan kepada telco dengan menyediakan kapasiti serat tambahan bagi memenuhi keperluan trafik yang lebih tinggi sambil meneruskan penawaran mereka yang berkaitan untuk pelanggan sekarang ini. – Bernama

See author's posts


SOP pilihan raya:Penentu peratusan undi

KEPUTUSAN kerajaan untuk membuat larangan sebarang aktiviti, perhimpunan atau majlis sosial berkaitan pilihan raya, termasuk majlis pelancaran jentera pilihan raya, sesuatu langkah yang perlu dialu-alukan.

Prosedur Operasi Standard (SOP) Pilihan Raya Negeri (PRN)  itu akan   bermula 25 Oktober hingga 27 November 2021. Manakala Suruhanjaya Pilihan Raya (SPR) pula akan mengumumkan Prosedur Operasi Standard (SOP) Pilihan Raya Negeri (PRN) tidak lama lagi.

Langkah ini dilaksanakan untuk memastikan tidak ada peningkatan kes Covid-19 kerana sebelum ini dikatakan terdapat banyak majlis politik yang tidak mematuhi SOP. Apabila berlakunya PRN Melaka, dijangka banyak perhimpunan dan majlis sosial berkaitan dengan pilihan raya  akan diadakan dan Melaka menjadi tumpuan ahli-ahli pelbagai parti politik untuk berkumpul dan berkempen besar-besaran.

Hal ini dibimbangi akan meningkatkan risiko penularan jangkitan Covid-19 dalam komuniti. Maka, Kementerian Kesihatan menggunakan peruntukan di bawah subperaturan 10(1) Peraturan-peraturan Pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan) (Pelan Pemulihan Negara) 2021 yang dibuat di bawah subseksyen 11(2) Akta Pencegahan dan Pengawalan Penyakit Berjangkit 1988 [Akta 342] bagi memastikan langkah pencegahan dapat dilaksanakan secara berkesan.

Larangan kempen bersemuka

Namun demikian sebarang larangan aktiviti kempen di PRN Melaka seolah-olah  menutup terus kempen bersemuka, dilihat kurang sesuai dengan semangat atau tujuan sebenar untuk mengadakan pilihan raya  atau semangat demokrasi.

Tujuan pilihan raya adalah untuk memilih wakil rakyat yang sesuai untuk dilantik mewakili suara rakyat, manakala ruang pemilihan dalam konteks moden bukan sahaja dilihat melalui idea ucapan secara maya, malah perlu juga melihat lebih dekat nuansa bakal wakil rakyat dengan pihak yang menyokongnya, khususnya para jurukempen.

Memang Covid-19 sangat memberikan risiko kesihatan awam. Namun, negara-negara seperti Singapura dan Korea Selatan juga mengadakan pilihan raya di peringkat nasional dan membuktikan berjaya mengekang penularannya sepanjang tempoh tersebut.

Namun, kempen dari rumah ke rumah dalam pilihan raya di Singapura dibenarkan dan dengan syarat penjarakan fizikal perlu dilaksanakan. Ia juga tertakluk kepada tidak boleh melebihi lima orang dan tidak dibenarkan bercampur dengan kumpulan lain. Setiap kumpulan juga mesti menjarakkan diri setiap satu meter dengan kumpulan lain. Pemakaian litup muka adalah diwajibkan dan perlu mengelak berjabat tangan.

Dengan kata lain, negara Singapura tidak menggunakan alasan Covid-19 sebagai alasan melarang kempen dari rumah ke rumah atau untuk bersemuka. Terdapat beberapa peraturan tertentu dikenakan, akan tetapi tidak sehingga menutup segala  ruang untuk bersemuka walaupun secara penjarakan sosial.

Pada masa kini juga sudah berlakunya fasa 4 dalam Pelan Pemulihan Negara dan ini merupakan fasa terakhir dan rakyat dapat kembali semula kepada norma kehidupan seharian. Bermakna, semua sektor ekonomi dibuka, lebih banyak aktiviti sosial akan dibenarkan, perjalanan rentas negeri dibolehkan dan pelancongan domestik juga dibuka, namun tertakluk kepada SOP ketat. Namun, dalam konteks peraturan yang KKM laksanakan dalam bentuk sebarang sekatan mengadakan aktiviti  majlis sosial secara menyeluruh, tidaklah menggambarkan situasi sebenar yang berlaku.  Sebaliknya seolah-olah umpama fasa 1, 2 dan 3.

Alasan Covid-19 tidak boleh digunakan secara sewenang-wenangnya sebagai alasan larangan kempen bersemuka kerana fasa sedang dilalui sekarang lebih kepada situasi endemik dan bukan lagi pandemik. Hal ini diperkukuhkan lagi bahawa lebih 90 peratus pelaksanaan vaksinisasi  sudah dilakukan di peringkat nasional dan situasi ini sudah tentu berbeza dengan situasi ketika PRN Sabah yang vaksinisasi belum lagi dibuat.

Peranan SPR

Di sinilah peranan Suruhanjaya Pilihan Raya (SPR) perlu dilihat mengambil serius langkah-langkah yang boleh memudahkan amalan demokrasi dan perlu melaksanakan apa-apa sahaja keputusan yang tidak sihat untuk demokrasi  dengan memastikan apa-apa larangan tidak ditutup secara menyeluruh dalam konteks kempen bersemuka. Sebaliknya, memanfaatkan pengalaman-pengalaman negara maju bagi memastikan dalam langkah berjaga-jaga untuk mengekang penularan Covid-19 ketika berkempen, aspek amalan dan semangat demokrasi perlu juga dipelihara.

Langkah terbaik SPR adalah memastikan PRN Melaka dapat  membolehkan pengundi membuat pilihan terbanyak dengan membuka ruang untuk memilih, dijadikan medan interaksi pengundi dengan parti-parti politik, namun seolah-olah terhalang. Kesannya, pengundi hanya bergantung pada media sosial dan ini dilihat agak kurang seimbang, terutama di kawasan yang mempunyai liputan yang lemah.

Perkara tersebut akan menyebabkan pengundi sukar untuk mengenali calon-calon wakil rakyat mereka dan tidak dapat berinteraksi bersemuka dengan calon-calon yang bertanding. Sepatutnya sebelum apa-apa keputusan dibuat, ia perlu melibatkan penglibatam awam atau townhall  agar mendapat maklum balas yang lebih menyeluruh.

Malah, semua parti bertanding patut dibawa berbincang dan SPR sepatutnya memastikan terdapat konsensus semua parti sebelum membuat apa-apa keputusan yang boleh ditafsirkan sebagai berlakunya keterhakisan hak demokrasi dalam kalangan pengundi.

Rundingan

Tanpa rundingan, perbincangan dan konsensus daripada semua parti bertanding dan penglibatan orang awam secara menyeluruh, maka ini boleh menyebabkan berlakunya bantahan, dan paling memburukkan adalah dijangka menyebabkan peratusan undi akan menurun. Hal ini juga akan menyebabkan semua parti politik akan marah-marah, protes, tak puas hati dan tidak bersedia ke arah tersebut.

Sedangkan di tempat-tempat awam seperti pusat membeli belah dan sektor pelancongan sudah terbuka luas. Perkara inilah perlu ditangani dengan baik oleh SPR untuk membentuk SOP yang lebih adil dan saksama. Ia juga memancarkan ketelusan, integriti sebagai badan yang sudah lama menangani isu-isu pilihan raya negeri dan negara.

Di Singapura, parti-parti politik yang bertanding dan calon tanpa mengira ideologi parti, diberikan ruang stesen televisyen dan radio secara percuma untuk menyampaikan mesej, sikap dan pendirian parti serta idea-idea bakal wakil rakyat dan parti. Ia digunakan bagi mengimbang apabila terdapat SOP yang dibimbangi kempen politik tidak sampai kepada rakyat jelata. Pada masa yang sama juga, mereka yang sedang menjalani Perintah Kuarantin tidak dibenarkan mengundi bagi mengelak kontak rapat dengan orang ramai, agar dapat memastikan risiko penularan komuniti dapat dikurangkan.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Utamakan pelan pemulihan usahawan, koperasi

KUALA LUMPUR: Kementerian Pembangunan Usahawan dan Koperasi memberi keutamaan pelaksanaan program dan inisiatif bagi membantu perusahaan kecil dan sederhana (PKS), mikro dan koperasi yang terjejas akibat Covid-19 meneruskan perniagaan mereka.

Menterinya, Datuk Sri Dr. Wan Junaidi Tuanku Jaafar berkata, usaha di bawah Pelan Pemulihan Usahawan dan Koperasi itu penting berikutan impak penularan Covid-19 adap usahawan perlu ditangani secara lebih agresif dan khusus dengan menggunakan sumber kewangan serta kepakaran kerajaan.

Menurutnya, pada masa ini, kementerian memberi perhatian khusus kepada pembangunan perusahaan PKS, mikro dan koperasi terutamanya bagi menangani isu dan cabaran semasa serta tempoh pasca-Covid-19.

“Ini dilakukan bagi mencapai hasrat dan matlamat yang digariskan dalam Dasar Keusahawanan Nasional 2030 (DKN).

“Kita hanya ada tempoh 10 tahun bagi mencapai matlamat DKN tersebut,” katanya pada sesi soal jawab lisan di persidangan Dewan Rakyat, semalam

Selain itu, ketika menjawab pertanyaan Datuk Wira Dr.Mohd Hatta Ramli (PH-Lumut) mengenai perkembangan pembangunan industri kereta terbang, Wan Junaidi menjelaskan bahawa istilah kereta terbang itu sebenarnya merujuk ‘superdrone’ mengikut konteks sebenar dalam industri mobiliti udara.

Malah, katanya, industri tersebut amat berpotensi tinggi di pasaran tempatan dan antarabangsa selain boleh dimanfaatkan pelbagai sektor lain.

“Pada masa ini, projek-projek Mobiliti Udara ini diterajui dan dibiayai sepenuhnya oleh sektor swasta dan tidak melibatkan sebarang peruntukan kerajaan,” katanya.

Wan Junaidi berkata kementerian tersebut sebaliknya berperanan sebagai pemudah cara pembangunan usahawan PKS tempatan dalam industri tersebut yang menumpukan perkhidmatan dron dan ‘super drone’.- Bernama

See author's posts


Kuih Sungkui alas perut ketika bersawah

Jika anda anak kampung yang sering mengambil bahagian dalam aktiviti penanaman padi di sawah maka sudah pastinya anda mengenali satu kuih tradisional yang tidak asing lagi dalam kalangan masyarakat Iban iaitu kuih Sungkui.

Ini kerana kuih Sungkui  wajib dihasilkan oleh para pesawah padi sehari sebelum berlangsungnya aktiviti penanaman padi di sawah dan dihidang bersama minuman panas seperti teh atau kopi ketika mereka sedang berehat sepanjang proses itu.

Justeru bagaimanakah kuih Sungkui ini dihasilkan? Penulis pada musim penanaman padi yang lepas berkesempatan untuk menyaksikan proses penghasilan kuih tradisional berkenaan dalam kalangan suri rumah di Kampung Selantik Ili di Pantu, Sri Aman.

Penghasilan kuih tradisional berkenaan dihasilkan secara gotong-royong dengan para kaum wanita itu  terlebih dahulu menyediakan potong daun pisang yang kemudiannya dilumur dengan minyak masak.

Selesai sahaja kerja penyediaan daun pisang berkenaan para wanita tersebut kemudiannya beralih kepada kerja menggaul tepung pulut yang dicampur dengan sedikit tepung beras dan air untuk dijadikan sebagai doh.

Doh tersebut kemudiannya digaul dengan pewarna seperti merah jambu, hijau serta ungu dan dipisahkan kepada beberapa adunan doh yang lebih kecil  sebelum kerja menghasilkan inti kuih Sungkui iaitu kelapa parut dilakukan.

Untuk menghasilkan inti kuih Sungkui tersebut, kelapa parut berkenaan perlu digaul dengan gula apong atau gula kasar (bergantung kepada kehendak penghasil) terlebih dahulu sehingga ia menjadi padu dan digoreng.

Inti-inti kelapa parut goreng tersebut kemudiannya dimasukkan ke dalam setiap adunan doh berkenaan dan dibentuk menjadi segi empat panjang sebelum ia boleh dibalut dengan daun pisang.

Peringkat terakhir penghasilan kuih Sungkui ini adalah pengukusan. Kesemua doh yang sudah dibalut dengan daun pisang ini disusun di tingkat-tingkat dalam periuk kukus dan dikukus antara 15 hingga 30 minit bergantung kepada jumlah doh berkenaan.

Doh kuih Sungkui yang sudah masak ini hanya perlu dibiarkan di dalam periuk kukus dan dipanaskan semula pada keesokan harinya iaitu ketika aktiviti penanaman padi atau lebih dikenali ‘nugal padi’ dalam kalangan kaum Iban ini mahu dimulakan.

Sememangnya tidak dinafikan bahawa rasa kuih Sungkui adalah sangat enak. Kehadiran inti kelapa goreng yang dicampur dengan gula apong sudah pasti menimbulkan rasa manis yang sensasi di saat kita menggigit Sungkui berkenaan.

Apatah lagi jika kuih Sungkui berkenaan dinikmati bersama teh. Hanya tiga kuih Sungkui sahaja sudah cukup untuk memberi tenaga kepada para pesawah yang mahu menyambung semula kerja mereka di sawah dari pagi hingga tengahari.

Penduduk di kawasan bandar mungkin tidak mengenali kuih Sungkui. Ia amat jarang didapati di pasar-pasar malam, pasar tamu atau ketika berlangsung aktiviti bazaar kerana ia cuma dihasilkan pada musim menuai padi.

Lagi pun carian di internet juga mendapati tidak berlaku perkongsian resepi untuk kuih ini. Untuk merasainya anda perlu pulang ke kampung dan menyertai aktiviti menanam padi dan itu pun jika orang tua kita mempunyai pengalaman untuk menghasilkan kuih tradisional itu.

Mungkin anda yang ada membaca artikel ini boleh mencuba sendiri untuk menghasilkan kuih Sungkoi di rumah bersama ahli keluarga masing-masing.

Justeru ambillah peluang untuk menghasilkan kuih tradisional ini. Mungkin anda memiliki kemahiran untuk mengubah resepi sesuatu kuih hingga menjadikan kuih Sungkui menjadi lebih enak, menarik dan tular di media sosial pada masa akan datang.

Oleh VALENTINE NGUMBANG

See author's posts


JPBN Sarikei akan bantu penduduk terjejas

EARL ANEK

SARIKEI: Kerajaan melalui Jawatankuasa Pengurusan Bencana Negeri (JPBN)
pada sidang media  JUmaat lalu
mengklafikasikan daerah Sarikei sebagai salah satu kawasan Zon Merah.

Ahli Dewan Undangan Negeri (ADUN) Kuala Rajang, Datu Len Talif Salleh
berkata, rekod positif Covid-19 di bawah kluster Sarikei adalah sebanyak 6 kes.

“Perlulah ditekankan di sini bahagian Sarikei mempunyai empat daerah
iaitu daerah Sarikei, daerah Meradong, daerah Pakan dan daerah Julau.

“Jadi, hanya dalam daerah Sarikei sahaja yang mencatatkan 6 kes.
Catatan 6 kes yang positif Covid-19 merupakan daripada satu kluster yang sama.

“Salah seorang daripada mereka dalam kluster ini telah sembuh. Kita
harap keadaan ini bertambah baik dari masa ke semasa,” katanya.

Len berkata demikian pada sidang media selepas selesai mesyuarat
Jawatankuasa Pengurusan Bencana Bahagian Sarikei yang dipengerusikan oleh
beliau, di bilik mesyuarat pejabat Residen, di sini semalam.

Tambahnya, oleh kerana tempoh Perintah Kawalan Pergerakan (PKP) telah
dilanjutkan, perbincangan dalam mesyuarat jawatankuasa itu juga adalah untuk
mengenalpasti kawasan terjejas sepanjang tempoh PKP bagi tujuan penghantaran
bantuan barangan keperluan terutama sekali rakyat di kawasan luar bandar.

“Pelanjutan tempoh PKP memang terdapat banyak keluarga dan warga kita
di luar sana yang tidak mendapat bekalan makanan.

“Jawatankuasa ini telah berbincang bagaimana penghantaran bantuan
barangan keperluan ini dapat dilaksanakan dan melibatkan agensi-agensi yang
lain.

“Kita sudah menghantar data kepada jawatankuasa induk di Kuching
mengenai jumlah mereka yang akan menerima bantuan ini nanti,” ujarnya.

Turut hadir Ahli Parlimen Tanjong Manis, Ir. Yusuf Abd Wahab, ADUN Pakan,
Tan Sri William Mawan Ikom, ADUN Meradong, Datuk Ding Koung Hiing, ADUN Meluan,
Roland Duat dan Residen Sarikei, Felicia Tan Ya Hua.

See author's posts


14 keluarga bersyukur terima sumbangan

KUCHING: Sumbangan korporat yang disampaikan oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah telah membangkitkan rasa kesyukuran kepada 14 wakil keluarga dari Pertubuhan Orang Cacat Penglihatan Bahagian Sarawak.

Bantuan berbentuk makanan tersebut disampaikan di pusat kebajikan masyarakat bahagian Kuching di sebuah pusat beli belah yang terkemuka di sini semalam.

Menurut Fatimah, ia merupakan sumbangan kali kedua yang diberikan kepada pertubuhan tersebut memandangkan ramai yang terjejas daripada segi ekonomi semenjak penularan wabak Covid-19.

“Pihak kami telah menerima panggilan daripada pengerusi Pertubuhan Orang Cacat Penglihatan Bahagian Sarawak, Isak dan beliau meminta bantuan kerana ramai yang hilang punca pendapatan berikutan dengan pandemik pada masa kini.

“Kini mereka hanya mengharapkan bantuan bulanan sebanyak RM400 sahaja dan ramai keluarga yang mengalami kesukaran kerana masih mempunyai anak yang masih kecil dan jumlah tersebut sangat tidak mencukupi.

“Oleh yang demikian, orang ramai juga dialu-alukan untuk menyumbang bantuan kepada mereka demi meringankan beban mereka sedikit,” jelasnya sewaktu berucap sebelum menyerahkan sumbangan tersebut.

Di samping itu, Fatimah turut mengulas tentang Sukan Para Sukma yang telah ditunda kepada 2022.

Tambahnya, beliau berharap penangguhan tersebut memberi peluang kepada para atelit untuk menggunakan masa tersebut untuk berlatih agar mampu memberikan prestasi yang lebih baik pada masa akan datang.

“Berita ini memberikan impak yang positif dan negatif. Jika dilihat daripada segi positif, ia demi menjaga keselamatan para atelit kita kerana penularan wabak yang mampu mengancam nyawa.

“Dari segi negatifnya pula, kita tidak dapat menyertai pelbagai pertandingan pada peringkat kebangsaan dan antarabangsa dan beberapa atelit tidak akan mampu menyertai sukan tersebut pada masa akan datang memandangkan had umur untuk menyertai sukan tersebut ialah 45 tahun,” jelasnya.

Tambahnya lagi, ubahsuai dari segi strategi juga akan dilakukan dan para atelit turut disarankan untuk terus bersemangat dan mengekalkan latihan dengan mematuhi prosedur operasi standard (SOP).

Oleh RYNNA SHA’ERRA

See author's posts


BN tampilkan 70 peratus muka baharu

PENGERUSI Barisan Nasional (BN) Datuk Seri Dr Ahmad Zahid Hamidi (dua, kanan) menyerahkan watikah pencalonan kepada Pengerusi Badan Perhubungan BN Johor Datuk Hasni Mohammad (kanan) pada Majlis Pengumuman dan Penyerahan Watikah kepada Calon BN bagi Pilihan Raya Negeri Johor Ke-15 di Dewan Badan Perhubungan UMNO Negeri Johor semalam. Turut kelihatan Pengerusi Lembaga Penasihat BN Datuk Seri Najib Tun Razak (dua, kiri). • Foto BERNAMA

JOHOR BAHRU: Barisan Nasional (BN) akan menampilkan lebih 70 peratus muka baharu sebagai calon pada Pilihan Raya Negeri (PRN) Johor.

Pengerusi BN Datuk Seri Dr Ahmad Zahid Hamidi berkata, lebih 80 peratus daripada calon bagi 56 kerusi Dewan Undangan Negeri (DUN) itu juga terdiri daripada mereka yang mempunyai kelulusan akademik tinggi.

Beliau berkata, lebih 80 peratus calon terdiri daripada mereka yang berusia 55 tahun ke bawah.

“Kita melihat beberapa kriteria dengan menggunakan konsep winnability (boleh menang), acceptability (boleh diterima) dan likeability (disukai) serta pasukan ini diyakini mampu menjadi pencetus perubahan dan membawa harapan baharu kepada Johor,” katanya ketika berucap pada majlis pengumuman calon BN di Pejabat Perhubungan UMNO Johor di sini semalam.

Pengumuman calon-calon itu dibuat Pengerusi BN Johor Datuk Hasni Mohammad melibatkan UMNO dengan 37 calon, MCA (15) dan MIC (empat).

Ahmad Zahid berkata gandingan calon daripada golongan profesional dan berpengalaman itu mampu meraih sokongan lebih 700,000 pengundi muda yang layak mengundi susulan pendaftaran automatik Undi18.

Beliau turut mengumumkan Hasni yang merupakan poster boy BN bagi PRN itu untuk terus dilantik sebagai Menteri Besar sekiranya mendapat mandat daripada rakyat.

Sementara itu, Hasni ketika mengumumkan nama calon-calon tersebut berkata MCA masih dalam proses memuktamadkan senarai calon kerana mahu memberikan yang terbaik kepada Johor.

Dalam senarai yang diumumkan itu, 10 penyandang kekal di kerusi masing-masing melibatkan lapan calon UMNO dan dua kerusi MIC.

Hasni sendiri akan mempertahankan kerusi DUN Benut manakala kerusi lain adalah Buloh Kasap, Sri Medan, Semarang, Pasir Raja, Parit Raja, Panti dan Tanjung Surat bagi UMNO serta Kahang dan Tenggaroh bagi MIC.

Ahli Majlis Tertinggi UMNO Datuk Dr Mohd Puad Zarkashi yang tewas di kerusi Parlimen Batu Pahat pada Pilihan Raya Umum Ke-13 membuat kemunculan semula dengan diumum bertanding di kerusi DUN Rengit, sementara bekas Ahli Dewan Undangan Negeri (ADUN) Bukit Serampang Ismail Mohamed dan bekas ADUN Layang-Layang Abd Mutalip Abd Rahim masing-masing akan bertanding di kerusi DUN Bukit Kepong dan Layang-Layang.

Suruhanjaya Pilihan Raya menetapkan 12 Mac sebagai hari pengundian PRN Johor dengan penamaan calon pada Sabtu ini manakala pengundian awal pada 8 Mac.

Bercakap kepada pemberita selepas itu, Hasni berkata MCA diminta memberikan nama calon sebelum hari penamaan calon Sabtu ini.

“Kita ada sasaran sebagai contoh calon wanita orang muda yang kita rasa begitu penting untuk diketengahkan bagi PRN kali ini. Maka MCA merasakan mereka perlu membuat sedikit sebanyak penelitian semula tentang calon yang hendak diketengahkan,” katanya yang juga Pengerusi Badan Perhubungan UMNO Johor.

Mengulas mengenai ketiadaan kerusi kepada parti ‘Friends of BN’ dalam pilihan raya berkenaan, beliau berkata meskipun tidak bertanding, parti itu akan terus bergerak sebagai satu pasukan. – Bernama

See author's posts


Masyarakat Kedayan perlu semai sejarah bangsa

LAWAS: Sejarah, budaya dan bahasa sesuatu bangsa yang terkikis akan menghapuskan peradaban sebuah bangsa itu sendiri.

Timbalan Menteri Pembangunan Wanita dan Kanak-kanak, Datuk Rosey Yunus berkata masyarakat Kedayan perlu terus memperkukuhkan tiga elemen penting itu demi kelangsungan masyarakat Kedayan itu sendiri.

“Masyarakat Kedayan tidak dapat berdiri dengan sendiri tanpa ada kerjasama dengan masyarakat majmuk lain di Sarawak,” katanya merasmikan majlis Makan Tahun Perdana Kedayan Lawas kali ke-6 di sini malam tadi.

Beliau yang mewakili Timbalan Premier Sarawak Datuk Amar Awang Tengah Ali Hasan itu juga berkata acara makan tahun ini menjadi medan bagi mengetengahkan sejarah, budaya dan bahasa Kedayan kepada generasi muda.

“Kita harus berfikir secaca global, tetapi bertindak secara lokal dalam membawa masyarakat kita untuk bersama turut serta dalam arus pembangunan,” katanya.

Beliau berkata, majlis makan tahun Kedayan yang sinonim dengan makanan kelupis perlu melibatkan penyertaan masyarakat lain di sekitar mereka supaya turut dirasai oleh kaum lain.

Pada majlis itu, beliau mengumumkan geran berjumlah RM10,000 untuk Persatuan Kedayan Lawas dan RM10,000 lagi daripada Timbalan Menteri Belia, Sukan dan Pembangunan Usahawan Sarawak Ripin Lamat yang juga ADUN Lambir.

Pelbagai acara menarik diadakan termasuk bengkel memperkasakan bahasa Kedayan dalam kalangan belia Kedayan Lawas.

Hadir sama ialah Residen Bahagian Limbang, Sebi Abang, ADUN Sindumin Sabah Datuk Dr Yusuf Yakub, Pegawai Daerah Lawas Ladin Atok dan Pengerusi Persatuan Kedayan Lawas Haris Majid.

Oleh ADENG EDRUS

Keterangan gambar:

IKAT KELUPIS…Rosey diberi penghormatan melakukan ikatan akhir kelupis yang berjumlah 12,000 keping dihasilkan masyarakat Kedayan Lawas.

See author's posts


• KEJOHANAN BOLA SEPAK 9 SEBELAH TERBUKA GEDONG 2022 Kasen FC selangkah ke final

SKUAD Kasen FC dari Kampung Senari terus menampilkan aksi bertenaga apabila layak separuh akhir selepas menundukkan wakil tuan rumah, Kampung Gedong menerusi sepakan penalti 5-2 dalam aksi suku akhir Kejohanan Bola sepak Terbuka Sembilan Sebelah Kampung Gedong, Simunjan 2022 Ahad lepas.

Dengan kejayaan itu, Kasen FC kini hanya selangkah sahaja untuk beraksi pada perlawanan akhir dengan wakil dari Serian bakal menanti cabaran pada perlawanan separuh akhir hujung minggu ini.

Penolong Pengurus Junai Nok berkata, keseluruhannya aksi yang ditampilkan oleh para pemain sangat bertenaga walaupun terpaksa menghadapi jadual yang padat pada perlawanan yang berlangsung hujung minggu lepas.

Katanya, dengan semangat juang tinggi dipamerkan oleh anak-anak buahnya, beliau yakin Kasen FC mampu melakukan kejutan ke atas pasukan wakil dari Serian pada aksi Ahad ini.

“Setakat ini, para pemain tampak bersemangat dan bebas daripada sebarang kecederaan bagi menghadapi saingan separuh akhir nanti. Namun, saya tetap berpesan supaya mereka tidak terlalu yakin dalam perlawanan menentang wakil dari Serian kelak.

“Yang penting, para pemain mesti fokus dalam setiap perlawanan kerana percaturan dan strategi setiap aksi adalah berbeza lebih-lebih lagi apabila bermain  pada peringkat separuh akhir kerana lawan yang menanti turut berazam memburu kemenangan,” ujarnya semalam.

Sebelum ini, Kesen FC berjaya menyingkirkan wakil pasukan dari Asajaya dengan jaringan 5-0 pada perlawanan pertama, menundukkan sebuah lagi pasukan dari Serian dengan jaringan 2-0 serta menang menerusi sepakan penalti 5-2 ke atas wakil tuan rumah, Gedong selepas terikat seri 2-2 pada saingan suku akhir minggu lepas.

Junai menambah, Kasen FC kali ini telah dibarisi adunan muka lama dan baharu yang diketuai oleh bekas pemain Kuching City FC, Remenor Pit serta barisan pemain yang pernah beraksi dalam Liga Kuching termasuk Mohd Nor Abu Bakar, Hamka Bujang, Najib Jemain, Ismail Bujang, Faizul Ali dan beberapa pemain lagi.

“Dengan barisan pemain sedia ada, saya harap kami mampu mencipta sejarah untuk meraih kejuaraan kerana ini merupakan penyertaan sulung Kasen FC dalam kejohanan ini.

“Justeru, saya ingin merakamkan pergharagaan terima kasih kepada para penaja dan sokongan daripada pelbagai pihak terutamanya kepada Penghulu Kampung Senari, Ali Amit yang telah menyumbangkan jersi serta kewangan bagi kami meneruskan cabaran.,” ujarnya lagi.

See author's posts


Pengundi muda perlu faham perjuangan GPS

KUCHING: Pengundi muda perlu memahami perjuangan Gabungan Parti Sarawak (GPS) yang berpandangan jauh dengan merangka ekonomi baharu Sarawak berteraskan digital dan tenaga hijau.

Premier Sarawak Datuk Patinggi Tan Sri Abang Johari Tun Openg berkata visi itu bertujuan menyediakan lebih banyak peluang pekerjaan kepada generasi baharu untuk manfaat mereka.

“Mereka (generasi muda) boleh melihat dasar kita dan apa yang akan berlaku pada masa hadapan.

“Mereka yang berumur 18 tahun pada masa kini akan berumur 28 tahun dalam tempoh 10 tahun lagi manakala yang berumur 30 tahun sekarang akan menjadi 40 tahun.

“Maknanya apa yang saya buat ketika ini di bawah PCDS 2030, dana kekayaan berdaulat dan semuanya adalah untuk masa depan,” katanya dalam program Bicara Hati Rakyat Bersama Premier Abang Jo terbitan TVS yang disiarkan malam ini.

Abang Johari berkata mereka yang berumur 20 tahun dan ke atas memerlukan pekerjaan manakala pekerjaan yang disediakan mestilah sesuai dengan perkembangan ekonomi agar dibayar gaji tinggi.

Malah, TVS yang ditubuh beliau adalah untuk membuka peluang dan mengembangkan industri kreatif dan persembahan demi manfaat generasi muda.

Dalam hal ini, beliau mahu generasi muda berfikir panjang dan boleh melihat apakah yang berlaku pada masa hadapan.

Berbicara lanjut, Premier Sarawak komited menyediakan kemudahan yang sempurna di luar bandar selain menambah pendapatan negeri bagi tujuan membiayai pelbagai projek dan program pembangunan khususnya di kawasan luar bandar.

Bagi mencapainya, beliau telah melaksanakan projek jalan pesisir merangkumi pembinaan beberapa jambatan sebaik dilantik sebagai Ketua Menteri pada 2017.

“Kita di Sarawak bukan sahaja kawasannya luas tetapi banyak sungai dan sungai ini kita terpaksa bina jambatan dan ia memerlukan kos yang tinggi.

“Tetapi kita carikan satu model untuk kita membangunkan infrastruktur asas,” katanya sambil menambah kos bagi melaksanakan projek pembinaan jalan pesisir termasuk jambatan di negeri ini berjumlah RM12 bilion dan ia perlu dilaksanakan dalam tempoh lima hingga enam tahun.

Katanya, pembinaan jalan yang sempurna sangat mustahak bagi menggalakkan perkembangan aktiviti ekonomi dan memudahkan pergerakan penduduk di kawasan terbabit.

Selain itu, beliau mahu tanah yang luas di luar bandar dimanfaatkan untuk kegiatan pertanian komersial bagi meningkatkan pendapatan petani dan mengurangkan import makanan.

Dalam hal ini, kerajaan katanya perlu menyediakan infrastruktur telekomunikasi yang baik bagi menyokong penggunaan teknologi digital dalam bidang pertanian komersial.

Menyentuh pendapatan kerajaan Sarawak, beliau berkata pengenalan Cukai Jualan Negeri (SST) terhadap produk minyak dan gas sejak 2019 telah meningkatkan sumber pendapatan Sarawak.

“Bermula dari itu kita ada sumber pendapatan hasil dari SST minyak dan gas dan hari ini pendapatan kita bertambah. Kalau dahulu (pendapatan negeri) paling tinggi ialah RM6 bilion, tetapi kali ini RM10 bilion,” katanya.

Katanya, beliau akan membentangkan bajet negeri pada sidang Dewan Undangan Negeri (DUN) sambil memberi bayangan jumlahnya melebihi RM10 bilion.

See author's posts


Ibu pejabat PBB di New York dibuka semula

NEW YORK: Ibu pejabat Pertubuhan Bangsa-Bangsa Bersatu (PBB) di New York pada Isnin memulakan fasa pertama pembukaan semula selepas ditutup selama empat bulan berikutan penularan Covid-19, lapor agensi berita Xinhua.

“Fasa pertama bermaksud tidak lebih 400 orang akan berada di pejabat pada hari tertentu,” kata jurucakap Setiausaha Agung PBB Antonio Guterres, Stephane Dujarric, dalam satu taklimat.

“Setakat ini, kami mempunyai kira-kira 200 hingga 300 petugas dan perwakilan PBB yang sudah kembali bekerja,” tambah beliau.

“Jadi, pertambahan kepada 400 agak sedikit dan tidak menunjukkan banyak perbezaan,” kata Dujarric sambil menambah fasa kedua akan dilaksanakan secara bertahap.

Pada hari bekerja biasa, kira-kira 11,000 orang termasuk kakitangan PBB, perwakilan dan pelawat memasuki bangunan ibu pejabat itu.

New York City masuk fasa keempat pembukaan semula pada Isnin .

Sebelum ini, semua kakitangan di ibu pejabat PBB di New York, diminta bekerja dari rumah bermula 16 Mac dan 12 April, kemudian dilanjutkan hingga 30 April, 31 Mei, 30 Jun dan 31 Julai. – Bernama

See author's posts


Peruntukan Kerajaan Pusat percepat pembangunan

GEDONG: Peruntukan daripada Kerajaan Persekutuan dan Kerajaan Sarawakak akan membantu mempercepatkan proses pembangunan di kawasan-kawasan parlimen negeri ini.

Menteri Pelancongan, Kesenian dan Kebudayaan, Dato’ Sri Nancy Shukri berkata ia juga untuk manfaat rakyat bagi menikmati pembangunan yang disediakan kerajaan.

Beliau yang juga Ahli Parlimen Batang Sadong berkata sebelum ini, banyak projek di kawasan seliaan beliau telah diambilalih dan diteruskan Kerajaan Negeri.

“Apabila kita sudah bersama Kerajaan Perikatan Nasional (PN), Kerajaan Persekutuan banyak meluluskan projek yang kita sarankan.

“Justeru, kita memerlukan penyelarasan kerana kita sudah ada peruntukan daripada Kerajaan Persekutuan, dan kedua-dua peruntukan termasuk dari Kerajaan Negeri ini nanti akan kita gunakan,” katanya.

Beliau berkata demikian selepas memantau dan meninjau perkembangan projek siap, sedang dilaksanakan serta yang dicadangkan di Zon Punggor di Gedong, Simunjan, semalam.

“Maka dengan adanya kedua-dua peruntukan ini, ia akan membantu mempercepatkan lagi proses pembangunan khususnya di kawasan Batang Sadong,” jelasnya.

Antara projek yang dilawat beliau adalah naiktaraf ban di Kampung Benat di bawah peruntukan IRSDA bagi tahun 2020 dan cadangan bina baru dataran kejat termasuk perparitan di Kampung Lubok Punggor.

Beliau turut meninjau projek siap jalan berturap Kampung Sungai Ba serta bina baru Surau Lubok Samsu.

Dalam pada itu, Ketua Kampung Lubok Samsu, Wan Hasbi Wan Ismail berkata pihaknya kini mampu menarik nafas lega setelah penantian beberapa tahun untuk pembinaan baharu surau di kampung itu, berakhir tidak lama lagi.

Oleh Zarina Abdullah

See author's posts


Hannah Yeoh beri keterangan di Bukit Aman

KUALA LUMPUR: Polis telah selesai mengambil keterangan daripada Ahli Parlimen Segambut Hannah Yeoh pagi semalam bagi membantu siasatan berhubung kenyataan yang dimuat naik menerusi laman sosial, baru-baru ini.

Yeoh tiba di Bukit Aman ditemani oleh dua peguamnya Gobind Singh Deo serta Syahredzan Johan dan keterangannya diambil oleh seorang pegawai penyiasat selama kira-kira sejam.

Gobind ketika ditemui pemberita berkata, Yeoh telah menyerahkan telefon bimbit dan kata laluan akaun media sosialnya untuk membantu siasatan polis.

Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid, mengesahkan bekas Timbalan Menteri Pembangunan Wanita, Keluarga dan Masyarakat itu, berada di Bukit Aman pagi semalam untuk memberi keterangan berhubung kenyataannya di laman sosial baru-baru ini.

Siasatan kes dijalankan mengikut Seksyen 4(1) Akta Hasutan, dan Seksyen 505 (c) Kanun Keseksaan serta Seksyen 233 Akta Komunikasi dan Multimedia 1998.

Pada 11 Jun, polis membuka satu kertas siasatan berhubung kenyataan yang dibuat pemilik akaun ‘Hannah Yeoh’ di Facebook, yang dilihat mempunyai kecenderungan menghasut. – Bernama

See author's posts


Malaysia berada di kedudukan terbaik

KENANGAN… Yang Dipertua Negeri Pulau Pinang Tun Ahmad Fuzi Abdul Razak (tengah) dan Perdana MenteriDatuk SeriIsmailSabri Yaakob (tiga, kiri) merakam gambar pada pelancaran Kongres Inovasi dan Teknologi(WCIT) 2022 di Pusat Konvensyen Setia Spice semalam. • Foto BERNAMA

GEORGE TOWN: Malaysia berada di kedudukan terbaik bagi mencapai sasaran pelaburan digital sebanyak RM70 bilion menjelang 2025, selaras dengan Rangka Tindakan Ekonomi Digital Malaysia.

Perdana Menteri Datuk Seri Ismail Sabri Yaakob berkata, Malaysia telah memainkan peranan penting sebagai hab pelaburan digital di ASEAN.

“Dengan memiliki infrastruktur bertaraf dunia, ekosistem digital yang holistik dan bakat digital yang berpengetahuan tinggi, hari ini, Malaysia mampu menjadi destinasi pelaburan digital utama di ASEAN,” katanya pada majlis perasmian Kongres Teknologi dan Inovasi Dunia 2022 (WCIT 2022) di sini semalam.

Ia dirasmikan oleh Yang Dipertua Negeri Pulau Pinang, Tun Ahmad Fuzi Abdul Razak.

Turut hadir Menteri Komunikasi dan Multimedia Tan Sri Annuar Musa, Menteri Sumber Manusia Datuk Seri M. Saravanan dan Ketua Menteri Pulau Pinang Chow Kon Yeow.

Beliau berkata sejak inisiatif MSC Malaysia diperkenalkan pada 1996, kerajaan telah berjaya menarik pelaburan digital bernilai RM384 bilion.

Katanya ia sekali gus melahirkan lebih 180,000 peluang pekerjaan berkemahiran tinggi dengan menjana pendapatan berjumlah RM588 bilion.

“Selepas 26 tahun, MSC Malaysia diberi nafas baharu melalui penjenamaan semula sebagai Malaysia Digital (MD).

“MD berperanan mentransformasi ekosistem ekonomi digital negara dan memacu lebih banyak program berimpak tinggi secara langsung kepada Keluarga Malaysia,” katanya.

Ismail Sabri berkata meskipun inisiatif MD telah dilancarkan pada Julai lalu, ia telah berjaya meraih nilai Pelaburan Digital Langsung Asing sebanyak RM42 bilion, hanya dalam tempoh dua bulan.

“Nilai ini dijana melalui pelaburan 28 buah syarikat asing yang terdiri daripada syarikat dalam sektor Pusat Data, Penyedia Perkhidmatan IT, Teknologi Kandungan Kreatif dan Global Business Services atau GBS,” katanya.

Beliau berkata kejayaan ini amat penting dalam proses pemulihan ekonomi negara kerana ia akan mewujudkan peluang pekerjaan berpengetahuan tinggi, membantu merancakkan inovasi seterusnya melonjakkan lagi ekonomi digital.

Sementara itu, Ismail Sabri berkata perkembangan mengenai Pelaburan Digital Langsung Domestik, setakat 24 Ogos 2022 pula telah merekodkan sebanyak RM4.76 bilion.

“Menerusi usaha ini, sebanyak 6,000 peluang pekerjaan bernilai tinggi sudah diwujudkan dan peluang ini akan terus meningkat pada masa akan datang,” katanya.

Katanya kerajaan juga telah merangka ekosistem pendigitalan untuk mencetuskan inovasi baharu melalui inisiatif MyDigital, yang mencakupi Rangka Tindakan (Blueprint) Ekonomi Digital dan Dasar Revolusi Perindustrian Keempat Negara 4-IR (Four-iR).

Beliau berkata dasar ini akan melengkapkan rakyat dengan pengetahuan dan set kemahiran yang berkaitan.

“Ia akan membentuk negara mempunyai kesalinghubungan melalui pembangunan infrastruktur digital; menyediakan peraturan sesuai keperluan masa dan fleksibel dengan perubahan teknologi serta mempercepatkan inovasi.

“Inisiatif MyDIGITAL juga menyokong dasar pembangunan negara khususnya Rancangan Malaysia Ke-12 bagi mentransformasi Malaysia menjadi negara berpendapatan tinggi yang berpacukan pendigitalan, selain sebagai peneraju serantau dalam ekonomi digital,” katanya.

– Bernama

See author's posts


Polis Marin Limbang berjaya patahkan usaha seludup rokok

LIMBANG: Sejumlah 2,900 karton rokok dipercayai seludup beserta empat kenderaan dan sebuah bot keseluruhan bernilai RM655,000 berjaya dirampas dalam Op Kontraband Polis Marin Wilayah Lima Limbang.

Operasi yang dijalankan di sungai berhampiran Kampung Limpaki pada petang semalam turut membawa kepada penahanan tiga lelaki tempatan berusia 23 hingga 30an.

Ketua Polis Daerah Limbang Superintenden Parum Niot berkata operasi dijalankan oleh seorang pegawai dan enam anggota kira-kira 4.30 petang dan menahan sebuah bot yang disyaki melakukan aktiviti penyeludupan.

Melalui pemeriksaan lanjut, pihaknya menemui 2,900 karton rokok dpercayai seludup bernilai RM435,000 dan turut dirampas ialah tiga kenderaan jenis pacuan empat roda, satu kereta pelbagai guna dan sebuah bot kayu beserta enjin dianggarkan bernilai RM220,000.

“Operasi bertindak di atas maklumat dan risikan yang dijalankan oleh Polis Marin Wilayah Lima Limbang dan telah merampas pelbagai jenis rokok, empat kenderaan.

“Rokok-rokok ini semasa dirampas, berada dalam kenderaan dan dalam sebuah bot di sungai berdekatan Kampung Limpaki dan ini adalah kejayaan terbesar pada awal tahun ini,” katanya ketika ditemui media di Pejabat Polis Marin Wilayah Lima, hari ini.

Parum berkata, hasil siasatan awal mendapati bekalan rokok seludup itu dipercayai untuk dipasarkan di sekitar Daerah Limbang.

Ketiga-tiga suspek direman selama tiga hari bermula hari ini untuk membantu siasatan di bawah seksyen 135 (1( e) akta kastam 1967.

Parum turut mengalu-alukan sokongan orang ramai khususnya dalam menyalurkan sebarang maklumat berhubung aktiviti jenayah di Limbang.

Oleh ADENG EDRUS

See author's posts


Konyeng bimbing memasak atas talian

Ketika ‘berkurung’ semasa Perintah Kawalan Pergerakan (PKP) sejak awal Mac lalu masyarakat seakan mati kutu kerana arahan kerajaan itu mendesak untuk duduk di rumah dan tidak melakukan kebiasan kehidupan seharian sehinggakan tidak boleh keluar untuk bekerja.

Ternyata arahan itu membuka pintu rezeki kepada usahawan muda, Noor Shazarina Abdullah,35, untuk memulakan perniagaan makanan yang diusahakannya selama ini secara bertemu pelanggan beralih kepada di alam maya.

Sejak beberapa tahun lalu, setiap musim perayaan Shazarina bergiat aktif menjual kek lapis dan biskut melalui ejen-ejennya yang dilantik namun berbeza untuk sambutan tahun ini.

“Sejak PKP dilaksanakan khidmat bayar selepas terima (COD) para ejen terpaksa dihentikan kerana keadaan pandemik Covid-19 yang menular di negeri kita,” katanya.

Namun Shazarina yang lebih dikenali Konyeng di dalam industri makanan dan kek tempatan mengakui dirinya perlu mencari alternatif untuk menjana pendapatan dan seterusnya mengekalkan nama ‘Konyeng’ terus di pasaran waima PKP menjadikan banyak perniagaan hampir lumpuh.

Berikutan alam maya dan media sosial kini menjadi sebahagian kehidupan, Shazarina memilih platform itu untuk berniaga makanan dan menawarkan kelas memasak jarak jauh (PJJ) secara dalam talian dengan harga yang mampu milik.

“Melalui kelas itu saya akan mengajar pelanggan terutamanya para ibu-ibu dengan memberi idea kepada mereka memasak untuk keluarga masing-masing,

“Malah dengan hasil belajar PJJ itu, kebanyakan pelajar saya juga telah pandai memasak hingga mampu menerima tempahan dan seterusnya menjana pendapatan mereka sendiri,” ujarnya.

Dengan menawarkan kelas memasak , Shazarina berkata para pelajarnya akan memperoleh manfaat belajar seumur hidup kerana pakej belajar akan dibekalkan video yang boleh diulang tayang sendiri.

Pelbagai jenis menu makanan dan kuih-muih diajarnya melalui kelas PJJ dalam talian berkenaan antaranya memasak Laksa Sarawak, Nasi Lemak Pandan, Kuih Hati Pari, Vietnam Spring Roll, Mee Kolok, Pizza Gebu, Mee Jawa, Nasi Ayam Hainan, Pau Gebu dan Roti Canai.

“Menu akan datang yang bakal saya ajar adalah membuat kuih Talam Keladi Berlauk dan Holiaw Cahi Kueh menandangkan kedua-dua menu ini termasuk pau gebu adalah menu paling laris dijual oleh saya,” ujarnya akan terus menurunkan ilmu kepada mereka yang berminat walaupun selepas ini bakal berpindah ke Kuala Lumpur kelak.

Menurut Shazarina lagi kelas PJJ yang dilaksanakannya bakal menjadi platform ‘norma baharu’ bagi perniagaannya untuk membantu usahawan bumiputera Sarawak berjaya mempelopori bidang masakan dan makanan tempatan.

“Sebelum ini saya mengadakan kelas demo memasak secara berdepan dengan pelajar namun kelas PJJ ini adalah sektor baharu yang saya yakin memberi manfaat dan pulangan positif kepada masyarakat,” jelasnya dahulu sering mengadakan kelas untuk para ibu tunggal.

DIYANA SAMSUDDIN

See author's posts


Fokus kecergasan, taktikal

PENGURUS Skuad Tinju Sukma Sarawak, Hafisz Rachman Drahman mengakui tiada masalah buat para petinju untuk mematuhi Prosedur Operasi Standard (SOP) seperti yang ditetapkan sepanjang menjalani latihan.

Menurut beliau, kesemua para petinju sudah dimaklumkan berhubung perkara itu dalam usaha memastikan keselamatan kepada semua pihak berikutan keadaan situasi negara yang masih belum selamat sepenuhnya ekoran musibah penularan virus Covid-19.

“Kita percaya tiada masalah bagi petinju untuk mematuhi SOP ditetapkan. Langkah tersebut adalah perlu bagi memutuskan rantaian penularan virus berbahaya itu,” katanya pada sidang media di salah sebuah hotel terkemuka di Kuching, semalam.

Hadir sama, Presiden Persatuan Tinju Negeri Sarawak (SABA), Dato Rahman Lariwoo.

Hafisz menegaskan, semua petinju akan menjalani latihan penuh bermula Julai nanti yang lebih menjurus kepada pembinaan kembali tahap kecergasan dan taktikal.

“Latihan secara tempur (bersentuhan) masih belum dibenarkan dan sebab itu kita terpaksa fokus kepada latihan membina kecergasan serta taktikal sahaja,” tambah beliau.

Beliau turut berharap perkeliling terbaru akan dikeluarkan dalam tempoh terdekat ini bagi membolehkan latihan secara bersentuhan dapat dilaksanakan untuk para petinju.

Sembilan petinju terbaik menjadi pertaruhan SABA bagi menghadapi Temasya Sukan Malaysia  (SUKMA XX Johor) 2020 yang dijadualkan berlangsung 6 hingga 14 Mac 2021.

Petinju terbabit ialah Dealoniel Mcdelon Bong (60kg) yang juga merupakan penyumbang pingat emas ketika SUKMA 2018 di Perak.

Turut berada dalam senarai ialah Christyuden Ripoh (69kg) dan Wilson Berayin Sumbang (56kg) yang juga penyumbang pingat gangsa dua tahun lepas.

Enam lagi petinju ialah iaitu Jackson Chambai Ikeh (49kg), Muhammad Syawal  Mohammad Isham (52kg), Mohd. Jamani Abdullah (64kg), Abdul Hakim Abdullah (75kg), Rais Arsyad Sulam (81kg) dan Hellary Hendry (91kg).

Oleh Faizal Bujang

See author's posts


Tiga lelaki diberkas disyaki salah guna dadah

KUCHING: Sebuah rumah di Taman Malihah, Matang di sini diserbu bagi memberkas seramai tiga lelaki disyaki terlibat dengan keggiatan penyalahgunaan dadah.

Ketua Polis Daerah Padawan Superintenden Abang Zainal Abidin Abang Ahmad berkata, ketiga-tiga suspek dipercayai dari Johor, berada di dalam sebuah bilik di rumah tersebut semasa pemeriksaan dilakukan oleh anggota dari Bahagian Siasatan Jenayah Narkotik (BSJN) sekitar 11.30 pagi.

Menurutnya, salah seorang daripada suspek menyerahkan satu bekas plastik yang mengandungi empat keratan straw berisi ketulan kristal disyaki dadah jenis syabu.

“Pemeriksaan lanjut di dalam bilik menemui lima peket lutsinar kecil yang mengandungi ketulan kristal disyaki dadah jenis syabu di atas tilam bilik tersebut,” katanya menerusi satu kenyataan, semalam.

Kesemua suspek berusia 27, 34 dan 37 tahun kemudian ditahan dan dadah yang dianggarkan seberat 12.70 gram keseluruhan bernilai sekitar RM2,540 dirampas untuk siasatan lanjut.

“Kesemua suspek semasa disoal siasat juga mengaku telah terlibat kegiatan penyalahgunaan dadah sejak satu tahun lepas,” katanya.

Suspek juga mengaku mendapatkan bekalan dadah tersebut dari seorang lelaki warga tempatan secara ‘bank-in.’

“Usaha diteruskan untuk mengenal pasti dan mengesan pengedar yang terlibat,” katanya.

Oleh Connie Chieng

See author's posts


Kemasukan ke IPTA mungkin ditangguh

TANJUNG MALIM: Kepulangan penuntut dan kemasukan pelajar baharu ke institusi pengajian tinggi awam (IPTA) di Kedah dan Sarawak pada Oktober depan, mungkin ditangguhkan sekiranya kes Covid-19 di kedua-dua negeri berkenaan didapati meningkat.

Menteri Pengajian Tinggi Datuk Dr Noraini Ahmad berkata, sekiranya penangguhan itu diputuskan ia akan dilakukan selepas mendapat nasihat daripada Kementerian Kesihatan Malaysia (KKM), Majlis Keselamatan Negara (MKN) dan kerajaan negeri yang terlibat.

“Pelajar akan mula masuk (daftar pada) Oktober, jadi bergantung kepada keadaan semasa Covid-19 dan prosedur operasi standard (SOP) juga telah ditekankan oleh pihak kementerian supaya setiap universiti mengikut SOP yang ditetapkan.

Tetapi bagi kawasan seperti di Kedah, ia bergantung kepada keadaan semasa tempat itu. Saya dapat makluman dalam beberapa minggu lepas, Sarawak ketika itu pun tinggi kes (Covid-19),” katanya kepada pemberita di sini semalam.

Beliau berkata demikian ketika ditanya berhubung kemasukan pelajar ke institusi pengajian tinggi berikutan penularan wabak Covidd-19 khususnya di negeri berkenaan.

Dalam pada itu, Noraini berkata pihaknya berpuas hati dengan persediaan IPTA bagi menerima kemasukan pelajar masing-masing pada Oktober depan.

“Alhamdulillah, kita mengadakan penerangan mengenai prosedur operasi standard (SOP) dengan pihak universiti dan pihak KKM sendiri pun datang meninjau keadaan universiti tersebut dalam menerima pelajar yang akan mula mendaftar semula,” katanya.

Terdahulu, Noraini bertemu penduduk setempat pada Program Ziarah Kasih di Kampung Changkat Sulaiman di sini semalam yang turut disertai calon Barisan Nasional bagi Pilihan Raya Kecil (PRK) Dewan Undangan Negeri (DUN) Slim, Mohd Zaidi Aziz. – Bernama

See author's posts


Kain Buriek seni tradisi yang kembali popular

PEMBUATAN Kain Buriek semakin popular di kalangan penduduk di negeri ini dan boleh dijadikan sebagai sumber pendapatan untuk mereka yang mengusahakannya.

Kaiun Buriek merujuk kepada kain yang dihiasi manik daripada siput atau dalam bahasa tempatannya, tekuyung.

Namun bukan mudah untuk menghasilkan kain ini kerana ia memerlukan minat serta ketelitian di dalam proses penjahitan manik ke atas sehelai kain yang biasanya berwarna polos.

Menurut Ahli Dewan Undangan Negeri(ADUN) Tellian, Yussibnosh Balo, hasil kerja tergantung kepada kreativiti pembuatnya terutama sekali dari segi corak yang boleh menarik perhatian peminat seni kreatif tradisional ini.

Pembuatnya bebas menampilkan reka bentuk masing-masing, umpamanya dan ini boleh menjadi daya tarikan tersendiri.

Justeru beliau melihat pembuatan kain ini sebagai wadah untuk mengaplikasikan kreativiti seseorang kerana pembuatan coraknya pada kain tergantung kepada apa yang ada di dalam minda mereka.

Beliau berharap penduduk tempatan akan mempelajari lebih mendalam tentang teknik pembuatan kain Bureik ini melalui kursus-kursus yang ditawatkan atau belajar daripada orang yang mahir di dalam bidang berkenaan.

“Saya melihat ini bukan hanya sekadar untuk memenuhi hobi atau minat sahaja, malah boleh dijadikan sebagai aktiviti ekonomi yang boleh menjana pendapatan bagi individu dan keluarga,” ujarnya semasa merasmikan Kursus Kain Buriek Mukah Siri Ke-17 di Hotel Li Hua Mukah, baru-baru ini.

Beliau berterima kasih kepada Kesatuan Dayak Nasional Sarawak (SDNU) kerana membawa kepakaran itu ke Mukah.

Sebelum ini SDNU telah menganjurkan beberapa siri kursus pembuatan kain Buriek di seluruh Sarawak dengan matlamat mengetengahkan kraftangan bernilai yang menampilkan unsur tradisi sesuatu kaum.

Yussibnosh berharap aktiviti ini juga akan mendapat perhatian daripada ADUN atau Ahli Parlimen di kawasan lain kerana seni kreatif ini boleh membawa manfaat kepada masyarakat setempat.

Kursus Siri Ke-17 ini merupakan anjuran SDNU Cawangan Mukah dan dikendalikan oleh Pengurus Tekuyong Buriek Kapit, Wong Yau Nyau@Anyau John.

Sepanjang kursus berlangsung, peserta kursus dibimbing tentang langkah-langkah pembuatan kain Buriek seperti menerangkan cara menggunakan kain, membuat corak, memilih kain, melapik kain dan menggunakan gam fabrik.

Pada kesempatan yang sama, peserta turut dibimbing cara-cara pembuatan tali pinggang , baju hitam kuning dan selempang.

Sementara itu Wong yang merupakan seorang guru, menyatakan minat beliau di dalam pembuatan kain ini telah mendorong beliau untuk mempelajarinya dan kini menjadi tenaga pengajar seni kreatif yang semakin popular ini.

Oleh Henry B Siyu

See author's posts


Lelaki curi 15 tong gas dijatuhkan hukuman, denda

KUCHING: Seorang lelaki menerima padah setelah dikenakan denda RM1,000 dan enam bulan atau satu bulan penjara bermula hari ini oleh Mahkamah Majistret akibat mencuri 15 tong gas di sebuah kedai makan 24 Jam di RH Plaza di sini.

Tertuduh Lu Jin Peng, 30, didakwa di bawah Seksyen 380 Kanun Keseksaan yang dibacakan di hadapan Majistret Zubaidah Sharkawi.

Seksyen berkenaan memperuntukkan hukuman penjara sehingga 10 tahun dan boleh juga dikenakan denda jika sabit kesalahan.

Mengikut fakta kes, pada 3 Januari lalu sekitar 7.00 pagi, pemilik kedai makan iaitu pengadu telah dimaklumkan oleh pekerja kedai makan tersebut, sebanyak 15 tong gas telah hilang dipercayai dicuri.

Susulan makluman pekerja berkenaan, pemilik membuat pemeriksaan Kamera litar tertutup (CCTV) dan mendapati lelaki yang tidak dikenali telah mengambil tong gas dan dimasukkan ke dalam kereta jenis Myvi putih.

Anggaran kerugian berjumlah RM2,200.

Lu Jin Peng berjaya ditangkap lebih kurang 4.52 petang berpandukan maklumat nombor pendaftaran kereta yang digunakan tertuduh di sebuah rumah beralamat No.744 Miles Penrissen Road.

Sampai di alamat berkenaan Lu Jin Peng berjaya ditangkap oleh anggota Ops Bersepadu Cegah Jenayah BSJD, Ibu Pejabat Polis Daerah (IPD) Kuching.

Malah, empat unit tong gas telah dijumpai di belakang rumah.

Turut dirampas, 12 unit tong gas jenama Petronas, dua unit tong gas jenama Petros, kereta Myvi, kunci kereta, sehelai baju jenama Nike berwarna biru dan topi jenama Polo berwarna hitam.

Tertuduh tidak diwakili peguam sementara pendakwaan dilakukan oleh Pegawai Pendakwa, Inspektor Nur Syafiqa Nyaie Ilin.

Oleh NICKELYSON LAKUN

See author's posts


Lebih Baik Cegah #Dadah Terkawal 2025

Ketika negara bertarung dengan pandemik Covid-19, negara juga masih diancam masalah penyalahgunaan dadah dalam kalangan warganya. Sama seperti Covid-19 yang memerlukan kerjasama warga untuk memeranginya, perang terhadap dadah juga memerlukan komitmen padu semua pihak untuk membanterasnya hingga ke akar umbi.

Justeru sambutan Hari Antidadah Kebangsaan yang disambut pada 19 Februari lalu dengan slogan Lebih Baik Cegah, # Dadah Terkawal 2025, mengajak rakyat Malaysia untuk memperbaharui ikrar dan tekad bagi sama-sama membanteras musuh nombor satu negara itu.

Bagi Sarawak, sambutan peringkat negeri telah diadakan oleh Agensi Antidadah Kebangsaan (AADK) pada 19 Februari lalu dengan matlamat mempersiapkan diri, keluarga dan komuniti dengan pelbagai kemahiran, daya tahan dan mempromosi serta menggalakkan individu untuk berfungsi di dalam persekitaran fizikal dan sosiobudaya yang sihat.

Satu program lama tetapi dilaksanakan dalam norma baharu iaitu Virtual Run Againts Drug telah diadakan dan mendapat penyertaan yang amat menggalakkan daripada orang ramai. Jika sebelum ini program berkenaan diadakan secara bersua muka tetapi pandemik Covid-19 mengehadkan pergerakan sehingga terpaksa dilaksanakan secara maya.

Solidariti Anak Muda Bebas Dadah pula merupakan program yang diadakan untuk mengukur sokongan dan juga mendapatkan pandangan dari golongan muda dalam negara melalui survei yang dikeluarkan oleh pihak ibu pejabat AADK.

Pelbagai maklum balas diterima daripada program ini, sekali gus membuktikan bahawa memang ramai anak muda yang sedar tentang usaha kerajaan membanteras pengambilan najis dadah ini.

Turut diadakan juga adalah Program Walking Message Skuad Antidadah Kuching serta temu bual bersama Setiausaha Skuad Antidadah Kuching, Adzahar Zaidel berkenaan fungsi dan peranan skuad antidadah di dalam rancangan Kuppa Kupi – Radio Televisyen Malaysia (RTM).

Pihak jawatankuasa penganjur juga turut mengadakan beberapa pertandingan seperti Pertandingan Mencipta Lagu Mesej Antidadah, Pertandingan Mencipta Aplikasi Antidadah dan Pertandingan Mereka Cipta Video Antidadah untuk penyertaan awam.

Menyedari bahawa para pelajar sekolah perlu diberi keutamaan di dalam program antidadah, Program 5 Minit Mesej Antidadah Sekolah turut digariskan di dalam agenda sambutan Hari Antidadah Kebangsaan ini.

Pihak ibu pejabat AADK bertindak menyediakan bahan-bahan yang bersesuaian untuk diberikan kepada pihak Kementerian Pendidikan Malaysia (KPM) sebagai mesej selingan semasa sesi pembelajaran secara atas talian berjalan.

Satu lagi agenda menarik yang telah diadakan bersempena sambutan ini adalah Khutbah Jumaat Khas yang telah disediakan oleh pihak ibu pejabat AADK dan diedarkan kepada pihak Majlis Agama Islam untuk dibacakan pada tarikh sambutan yang kebetulan jatuh pada hari Jumaat.

Malah untuk menunjukkan tanda sokongan masyarakat Malaysia sempena Peringatan Hari Antidadah Kebangsaan tersebut, orang ramai telah digalakkan untuk memakai baju berwarna putih bagi menjalani rutin harian seperti biasa tanpa melibatkan sebarang bentuk perhimpunan dan menzahirkan sokongan di platform media sosial masing-masing dengan mesej kesedaran dan sokongan serta tag di Facebook AADK.

Sementara itu, sambutan Hari AADK peringkat Negeri Sarawak telah dirasmikan oleh Ketua Daerah AADK Kuching, Sharifah Azimah Said Ismail. Majlis turut dihadiri oleh Pengerusi Skuad Antidadah Kuching Syahfizul Md. Shah dan Setiausaha kehormat Skuad Antidadah Kuching.

Oleh HAINI DARANI

See author's posts


JKMS terima 20,000 penutup hidung, mulut

KUCHING: H&L Sdn. Bhd. menderma sebanyak 20,000 penutup hidung dan mulut kepada Jabatan Kebajikan Masyarakat Sarawak (JKMS) Dan juga kepada golongan yang memerlukan di Kuching, semalam.

Menurut Pegawai Pemasaran H&L Retails Sdn Bhd, Lianny Bujang berkata, sumbangan terbabit sudah pastinya dapat membantu serta meringankan beban terutamanya golongan yang memerlukan terutamanya pada pandemik covid-19 ini.

“Ini adalah salah satu inisiatif yang diambil oleh pihak kami, kerana kami peduli dengan keadaan masyarakat dan sebagai usaha untuk menghentikan penyebaran wabak Covid-19 di mana keperluan topeng muka ini sangat diperlukan.

Katanya, semenjak wabak Covid-19 ini bermula dari Januari 2020 , H&L telah mengambil tindakan proaktif bagi memastikan semua kakitangannya, pekerja dan kesihatan masyarakat sekeliling dalam keadaan kesihatan yang baik.

“Ini adalah termasuklah dengan memastikan pemeriksaan suhu diambil di semua pintu masuk premis H&L dan memastikan pelanggan mendaftar menggunakan aplikasi Qmunity atau MySejahtera.

“Kita juga memastikan pelanggan sentiasa mematuhi jarak fizikal ketika berada di dalam premis,” katanya dalam kenyataan media semalam.

Lianny Bujang berkata, sekiranya menitikberatkan perkara-perkara yang kecil ia tidak akan menjadi masalah.

“Pihak kami percaya bahawa perkara-perkara yang kecil ini perlu dipraktikan supaya dapat mengekang penyebaran virus corona yang mana ianya boleh membawa maut.

“Di H&L juga, kami mahu setiap pelanggan kita selamat dan di dalam persekitaran gembira ketika membeli belah di premis kami.”Katanya.

See author's posts


Nilai patriotisme perlu dipupuk

LIMBANG: Pandemik Covid-19 yang melanda tidak menghalang Sambutan Hari Kemerdekaan Ke-63 tahun dihidupkan dengan semangat cintakan negara dan patriotisme.

Menurut Timbalan Ketua Menteri, Datuk Amar Awang Tengah Ali Hasan, nilai patriotisme merupakan sebahagian daripada nilai murni perlu dipupuk.

Jika ini dijiwai dan diamalkan mampu menyumbang ke arah pembentukan generasi yang berhemah tinggi dan berakhlak mulia.

Beliau menyatakan demikian pada Pertandingan Lagu-lagu Patriotrik RTM Limbang bersama Rakan Strategik (Hotel Purnama dan Tremendous Cafe dan Penghargaan Kepada Barisan Hadapan Covid-19 di Hotel Purnama Limbang.

Turut hadir, isteri kepada Datuk Amar Awang Tengah Ali Hasan,

Datuk Dayang Morliah Datuk Awang Daud, Menteri Muda Pemodenan Pertanian, Tanah Adat dan Pembangunan Wilayah Sarawak Datuk Dr. Abdul Rahman Ismail, Ahli Dewan Undangan Negeri (ADUN) Batu Danau Paulus Palu Gumbang, Residen Bahagian Limbang Ir. Ahmad Denney Ahmad Fauzi dan Pengurus Stesen RTM Limbang Yahya Sulaiman.

Awang Tengah merangkap Menteri Pembangunan Bandar dan Sumber Asli Dua, Menteri Perdagangan Antarabangsa dan Industri, Terminal Perindustrian dan Menteri Pembangunan Usahawan Sarawak berkata, rakyat harus menerima dan mengadaptasikan norma baharu dalam kehidupan seharian.

Oleh itu kerjasama amat diperlukan daripada semua pihak dengan sentiasa mengamalkan kawalan kendiri di tempat kerja, tempat awam, tempat ibadat mahupun di rumah pada setiap masa demi keselamatan diri sendiri, keluarga dan komuniti.

Seterusnya beliau menyeru rakyat agar terus mengibarkan Jalur Gemilang di rumah, sekolah, bangunan kerajaan serta di premis perniagaan masing-masing bagi menzahirkan rasa cinta kita kepada negara kita, Malaysia.

Bagi generasi muda, beliau menyeru agar semua dapat menanam di jiwa mereka bahawa inilah salah satu cara menunjukkan rasa hormat kepada negara dengan mengibarkan Jalur Gemilang di setiap pelosok negara.

Pada masa sama katanya selain menyambut bulan kemerdrkaan rakyat tidak lupa kepada pengorbanan barisan hadapan yang berperang memutuskan rantaian Covid-19.

Golongan media berbagai medium termasuk RTM juga merupakan salah satu entiti barisan hadapan yang tidak putus dengan liputannya semasa negara menghadapi pandemik Covid-19.

Oleh Adeng Edrus

See author's posts


Perasaan seram lakukan sanitasi

BATU NIAH: Anggota bomba akui memang ada mempunyai perasaan seram ketika melakukan operasi sanitasi di kawasan yang berisiko tinggi jangkitan wabak Covid-19 di Daerah Subis.

Ketua Balai Bomba Batu Niah, PPgB Francis Aceh ketika dihubungi berkata, kerja sanitasi di rumah panjang Tr. Libau Klumbu semalam telah mengambil masa hampir empat jam.

“Sanitasi telah bermula pada jam 9.00 pagi hingga 12.50 tenga hari dengan seramai lapan anggota yang diketuai oleh PBKII Mohamud Punya.

“Rumah panjang ini mempunyai tiga blok rumah panjang dengan 106 pintu selesai disanitasikan dengan lancar,” jelasnya.

Tambahnya, lapan anggota yang terlibat ialah PBKII Mohamud (ketia), PBKII KUP Hana, PB Khaider, PBB Ansi, PBB Musa, PBB Najmi, PBB Shahrizza dan PBB Mohd Nur Aiman.

Peralatan dan bahan sanitasi ialah dua unit spray manual 16 liter, sodium hypochlorite campuran air (1:10), kuantiti bahan sebanyak dua liter dan keluasan kawasan sanitasi ialah 67, 500 meter persegi.

Sementara itu, salah seorang anggota bomba yang ditemui berkata, situasi kerja sanitasi sangat mencabar terutamanya di kawasan berisiko tinggi jangkitan wabak Covid-19 seperti di kawasan rumah-rumah panjang di KM12 Jalan BLD Sungai Sawai Suai.

“Memang seram juga masuk ke rumah yang berisiko jangkitan wabak bahaya ini, namun ini tugas kita untuk keselamatan masyarakat.

“Tugas di sini (Rumah Tr. Libau) agak baik dan lancar kerana kawasan ini belum ada kes Covid-19,” jelasnya.

Justeru itu, cabaran tugas sanitasi ini bukan satu kerja yang mudah dan perlu bertindak secara kemas dan terliti bagi keselamatan diri anggota bomba.

Oleh Adum Liu

See author's posts


Saddamiah lahirkan anak ketiga di Semenggoh

KUCHING: Salah seekor orang utan di Pusat Hidupan Liar Semenggoh yang dinamakan dengan panggilan Saddamiah baru sahaja melahirkan anak orang utan ketiganya (gambar).

Perbadanan Perhutanan Sarawak (SFC) berkata, Saddamiah ditemui di pelantar makanan Selasa lalu bersama bayi yang baharu lahir di belakangnya.

Sebelum itu, Saddamiah kali terakhir dilihat di kawasan itu pada Isnin lalu.

“Pengawal Hidupan Liar dengan sukacitanya mengumumkan bahawa bayi orang utan itu adalah anak ketiga Saddamiah selain Ruby yang berusia 10 tahun dan Sigat yang berusia lima tahun.

“Kelahiran ini merupakan satu lagi peristiwa penting dan bukti kejayaan usaha pemuliharaan oleh SFC dan kerajaan Sarawak,” kata SFC menerusi satu entri di laman media sosialnya, hari ini.

Anak ketiga Saddamiah masih belum dinamakan setakat ini.

Sementara itu, SFC berkata Pusat Hidupan Liar Semenggoh juga menempatkan 27 orang utan separuh liar lain selain Saddamiah.

Bagi mereka yang ingin menyertai program anak angkat orang utan SFC, ketahui lebih lanjut di https://semenggoh.my/adopt-orangutan/.

See author's posts


Titik permulaan untuk bangkit

PENGENDALI Kuching City FC, Irfan Bakti Abu Salim menjelaskan bahawa kemenangan yang diciptakan oleh anak buahnya keatas Perak FC II, Rabu lalu seharusnya menjadi titik permulaan untuk bangkit selepas ini apabila pasukannya akan bermain di Kuching sehingga tamat musim.

Kuching City kata Irfan tidak lagi ‘berkampung’ di Semenanjung selepas ini, kerana semua 10 aksi pusingan kedua akan berlangsung di Stadium Negeri, Petra Jaya Kuching.

“Ini kemenangan kedua jadi ini satu ‘breaking point’ untuk kami dimana semua perlawanan pusingan kedua nanti akan dimainkan di Kuching, Sarawak,” ujarnya lagi.

Dalam perkembangan sama, Irfan juga mendedahkan bahawa pemain-pemain telah lama tidak balik ke Kuching kerana kuarantin 14 hari yang dikenakan oleh pihak Jawatankuasa Pengurusan Bencana Negeri Sarawak (SDMC), dan beliau telah memberitahu bahawa jika pemain mahu balik dengan perasaan gembira, kemenangan harus dicipta pada malam tersebut.

“Kami dah dua bulan tak balik ke Sarawak kerana arahan kuarantin oleh SDMC.

“Saya beritahu pemain, kalau nak balik seronok, kalau nak bercuti, anda kena pungut tiga mata malam ini,” jelas Irfan lagi.

Sementara itu, beliau turut melahirkan rasa syukur dan terima kasih kepada pihak Persatuan Bolasepak Perak (PAFA) dan Perak FC ll kerana telah bersetuju mengawalkan perlawanan Liga Premier ke-10 bagi Kuching City.

Kuching City sebelum ini dijadualkan bermain pada malam ini (Khamis), namun hasil persetujuan PAFA, perlawanan tersebut telah diawalkan sehari bagi membolehkan pemain dan pegawai Kuching City membuat persediaan untuk balik ke Sarawak.

Ini sekali gus memberi pemain Kuching City masa cukup untuk menjalani kuarantin 14 hari dan merayakan Hari Raya bersama keluarga mereka yang telah ditinggalkan hampir dua bulan.

Irfan menjelaskan disebabkan mereka akan ‘balik kampung’, pemain dan pegawai Kuching City perlu menjalani kuarantin 14 hari seperti yang disyaratkan oleh Kerajaan Sarawak.

“Kami berterima kasih kepada Persatuan Bolasepak Perak kerana bersetuju bermain malam ini, kerana kalau kita main malam esok, balik lewat, tak sempat beraya,” ujar Irfan selepas perlawanan.

Terdahulu, Kuching City menutup saingan pusingan pertama Liga Premier 2021 dengan kemenangan 2-0 ke atas Perak FC II dalam aksi di Ipoh malam Rabu lalu.

Kedua-dua gol Kuching City dijaringkan pada babak kedua melalui Mohamad Alif Hassan minit ke-57 dan ketua pasukan, Joseph Kalang Tie pada minit ke-93 masa kecederaan.

Oleh ADI SAFARMAN

See author's posts


Vaksin anti-Rabies percuma jadi tumpuan

KUCHING: Pemilik haiwan di Kuching memenuhi kawasan Dewan Masyarakat Majlis Dewan Kuching Selatan (MBKS) semalam untuk mendapatkan vaksin anti-rabies percuma bagi haiwan peliharaan yang dianjurkan oleh Jabatan Perkhidmatan Verterinar Sarawak di sini semalam.

Orang ramai kelihatan mula berbaris untuk pendaftaran seawal 9.00 pagi untuk mendapatkan vaksin anti-rabies percuma tersebut.

Antara orang awam yang hadir ialah Timothy Mang, 38, dari Puncak Borneo berkata, beliau mengambil peluang yang ada untuk membawa haiwan peliharaannya untuk diberi vaksin anti-rabies.

“Saya dapat tahu mengenai program vaksin anti-rabies percuma ini daripada facebook dan ini adalah kali pertama saya membawa haiwan peliharaan untuk dapatkan vaksin rabies di sini.

Bagi Perseus Giter, 29 , yang juga mengambil kesempatan untuk memberi vaksin kepada anjing jenis pomeranian mengatakan inisiatif yang dibuat oleh pihak Jabatan Perkhidmatan Verterinar Sarawak adalah suatu perkara yang baik dan ianya perlu diteruskan pada masa akan datang.

Sementara itu, bagi Sandra Tan, 30 , berkata, tujuannya datang ke program tersebut adalah untuk mendapatkan vaksin anti-rabies tetapi juga untuk meperbaharui lesen anjing dan sekaligus membuat mikrocip untuk haiwan peliharaannya.

“Saya datang hari ini adalah untuk memperbaharui lesen anjing, membuat mikrocip dan mendapatkan vaksin anti-rabies. Ia memudahkan urusan dan menjimatkan masa kami kerana banyak kaunter dibuka.

“Saya berharap agar pemilik anjing yang belum membawa anjing mereka untuk di vaksin mengambil peluang seperti ini untuk membawa haiwan peliharaan mereka untuk di vaksin supaya anjing mereka selamat dan tidak mendatangkan bahaya kemudian hari.”Katanya.

Terdahulu, program vaksin besar-besaran rabies ini telah dianjurkan oleh Jabatan Perkhidmatan Verterinar Sarawak dengan kerjasama di antara Kementerian Kerajaan Tempatan & Perumahan Sarawak serta Majlis Bandaraya Kuching Selatan (MBKS), Majlis Dewan Kuching Utara (DBKU), Majlis Perbandaran Padawan (MPP), dan Majlis Perbandaran Kota Samarahan (MPKS).

See author's posts


MINTRED bantu usahawan hasil produk sendiri

KUCHING: Program Pembangunan Produk: Pembangunan Usahawan Original Equipment Manufacturing (pengeluar produk tulen) (OEM) berasaskan produk kecantikan anjuran Kementerian Perdagangan Antarabangsa, Industri, Terminal Perindustrian dan Pembangunan Usahawan (MINTRED) diadakan pada Sabtu lalu.

Menurut kenyataan MINTRED, program adalah bertujuan membantu usahawan Sarawak untuk menghasilkan produk sendiri menggunakan kilang OEM tanpa mengeluarkan modal yang besar, menjimatkan kos, memberikan pulangan keuntungan yang kompetitif serta mampu bersaing dengan produk sedia ada di pasaran.

“Pelaksanaan program ini cetusan idea Menteri Muda Pembangunan Usahawan dan Perusahaan Kecil dan Sederhana (PKS), Datuk Mohd. Naroden Majais, dalam usaha membantu para usahawan Sarawak untuk memiliki produk sendiri dengan mempunyai sijil Halal, Skim Pensijilan Makanan Selamat Tanggungjawab Industri (MeSTI), Hazard Analysis and Critical Control Point (HACCP), Good Manufacturing Practice (GMP) dan lain-lain pengiktirafan kelayakan oleh Kerajaan yang berkaitan.

“Ini adalah bagi mempelbagai dan mengkomersialkan produk kecantikan berasaskan sumber asli tempatan Sarawak yang kaya dengan khasiat semula jadi,” kata kenyataan.

Kenyataan turut menjelaskan program dilaksanakan menerusi dua peringkat iaitu peringkat pertama yang mana para peserta diberikan taklimat mengenai konsep asas OEM yang bertujuan untuk memilih peserta berminat dan berpotensi dalam membangunkan produk kecantikan yang diusahakan.

“Manakala, peringkat kedua pula mereka yang berminat dan berpotensi akan dibantu untuk menghasil dan mengembangkan produk sehingga ke tahap mendapatkan sijil berkaitan.

“Mereka juga akan dilatih dalam mempromosi dan memasarkan produk mereka selama tiga hingga enam bulan oleh MINTRED dengan kerjasama Mutiara Skincare Manifacturing Sdn. Bhd. yang mempunyai tenaga pengajar berpengalaman, kepakaran serta teknologi terkini dalam menghasilkan produk bermutu tinggi,” jelasnya.

Bagi membantu para usahawan yang berpotensi untuk terus menceburi bidang ini dan keusahawanan lain, MINTRED menyediakan geran menerusi program seperti Graduan Ke Arah Keusahawanan (GERAK) dan Usahawan Teknikal dan Vokasional (USTEV).

“Selain itu, usahawan boleh memohon skim pinjaman mudah iaitu Skim Pinjaman Industri Kecil dan Sederhana Sarawak (SPIKS) yang menawarkan jumlah pinjaman maksimum sehingga RM250,000.

“Manakala, Skim Kredit Mikro Sarawak (SKMS) menawarkan pinjaman mudah sehingga RM50,000 untuk usahawan B40, mikro dan kecil.

“Kedua-dua pinjaman mudah ini menawarkan moratorium selama enam bulan dan tidak dikenakan faedah (interest free) untuk tempoh 42 bulan (3 tahun setengah),” katanya.

Antara pengisian lain yang diadakan dalam program adalah seperti ceramah mengenai produk kecantikan dan kesihatan OEM jenama sendiri, permohonan pensijilan Kementerian Kesihatan Malaysia & Halal: Cara pemilihan produk dengan meletakkan harga yang betul, permulaan untuk sistem stokis atau agen, demonstrasi produk penjagaan kulit dan lain-lain.

Program berlangsung di Dewan Seminar PUSAKA yang dihadiri 100 peserta ini diharap dapat menimbulkan kesedaran dan minat usahawan mengenai peluang dalam penghasilan produk kecantikan, kesihatan, makanan serta minuman dan sebagainya melalui konsep OEM yang perlu menepati piawaian dan standard yang ditetapkan bagi tujuan pasaran tempatan dan eksport.

Selain itu, peserta juga diyakini mampu bersaing secara sihat dalam mengeluarkan produk kecantikan berkualiti sekali gus dapat memanfaatkan sumber asli Sarawak.

See author's posts


PKP tidak halang Mandi cari rezeki

BINTULU: Di sebalik negara berdepan Perintah Kawalan Pergerakan (PKP) bagi mengekang penularan wabak Covid-19, seorang peniaga juga anak tempatan berjaya meraih pendapatan  sehingga RM2,000 hingga RM3,000 sehari menerusi hasil jualannya.

Mandi Belong, merupakan peniaga kedai runcit memanfaatkan saat PKP yang dikuatkuasakan untuk mencari sumber rezeki de- ngan menjual sayuran dan daging kepada pengguna.

“Saya sedar dengan PKP, ramai yang duduk di rumah oleh itu saya telah membeli daging dan sayur untuk diedarkan kepada pengguna”.

“Seperti biasa saya akan menghubungi mereka terlebih dahulu dan sekiranya ada yang menempah seawal jam 4.00 pagi saya akan berusaha untuk mendapatkan bekalan makanan tersebut,” katanya ketika ditemui pemberita di sini, semalam.

Menurutnya, sebagai peniaga mereka hendaklah lebih proaktif dalam usaha mencari rezeki khususnya dalam tempoh PKP yang dikuatkuasakan ketika ini.

“Saya akan membeli daging dari rumah panjang atau sayur sama ada dari rumah panjang mahupun pasar tamu Bintulu untuk diedarkan kepada mereka yang telah menempah mahupun yang datang sendiri untuk membeli,” katanya.

Jelasnya, perkhidmatan telefon digunakan untuk mencari pelanggan bagi mendapatkan barangan yang dijualnya.

“Mungkin ini rezeki namun kena ada usaha dan berfikir khususnya ketika ada yang duduk di rumah dan semua orang sememangnya ingin mendapatkan sumber makanan,” katanya.

Bagaimanapun tambahnya, beliau sentiasa me- ngutamakan kebersihan dan keselamatan diri khususnya untuk menghindari daripada wabak Covid-19.

See author's posts


HIP bawa pemain industri halal ke peringkat global

KUCHING: Platform Halal Bersepadu (HIP) yang akan dilancarkan oleh Perbadanan Pembangunan Industri Halal (HDC) bersempena Persidangan Perniagaan Halal Sedunia 2021 (WHBC 2021) pada 9 September ini bakal mengubah nasib para peniaga kecil dan sederhana (PKS) di seluruh negara.

Umum menyedari bahawa PKS terjejas teruk akibat pandemik Covid-19.  Malah berdasarkan kaji selidik khas Kesan Covid-29 Terhadap Ekonomi Dan Syarikat/Pernigaan – Pusingan 1, ia menunjukkan kira-kira 67.8 peratus peniaga di negara ini tidak membuat sebarang  jualan ketika Perintah Kawalan Pergerakan (PKP) dari tempoh 10 April hingga 1 Mei 2020.

Malah pandemik ini yang bermula sejak hujung  2019 telah membantutkan usaha pelbagai industri dalam persaingan mencapai matlamat pasaran halal global menjelang 2030.

“Memang tidak dinafikan banyak industri terjejas tetapi kita lihat ada satu cahaya di hujung terowong iaitu halal. Industri ini berkembang dan terus berkembang di seluruh dunia, bukan sahaja dalam kalangan orang Islam tetapi juga bukan Islam yang menyakini konsep Toyyiban ini,” kata Ketua Pegawai Komersial HDC, Adly Mohamed  di dalam temu bual eksklusif bersama Utusan Sarawak, semalam.

Menyedari peluang yang terbuka luas inilah maka HDC bermatlamat meningkatkan jumlah pemain industri halal dengan membawa PKS turut serta melalui HIP dan seterusnya membuka jalan kepada mereka menuju ke Dunia Ekonomi Baharu.

Mengulas lanjut tetang HIP, beliau berkata, ia merupakan platform halal digital tunggal terbesar yang menghubungkan pemain industri kepada kerajaan, perniagaan dan pengguna dan berperanan memperluaskan jangkauan pasaran ahli serta keupayaan perdagangan dari dalam negara ke peringkat global.

Setakat ini HIP disokong oleh 20 rakan kongsi yang terdiri daripada agensi-agensi kerajaan dan penyedia perkhidmatan seperti bank, syarikat insurans dan pemain logistik yang berfungsi untuk mempermudahkan PKS yang ingin mengembangkan kemampuan dan kapasiti perniagaan mereka dengan disokong oleh sijil perakuan halal.

Dalam erti kata lain, seluruh ekosistem halal ada di dalam HIP dan ia membuka jalan kepada PKS tempatan untuk menerobos pasaran luar dengan menawarkan saranan, khidmat nasihat, rujukan, tawaran dana, insurans, lesen dan sebagainya daripada agensi-agensi yang turut serta.

Melalui ekosistem HIP, setelah pensijilan halal dicapai, produk tersebut akan dipromosikan sebagai produk halal ‘premium’ Malaysia dan akan dipasarkan di dalam dan di luar negara.

Apa yang mungkin sukar bagi para PKS untuk mempromosikan produk mereka untuk secara besar-besaran sebelum ini, kini berubah dengan adanya pasaran dalam talian ini.

“Sebagai contoh, Sarawak terkenal dengan kak lapisnya. Saya lihat ada yang sudah mencapai tahap premium, pembungkusan pun dah cantik. Jadi saya nak lihat kek lapis Sarawak ini dipasarkan di seluruh dunia dan HIP boleh membantu ke arah itu,” ujar beliau.

HIP juga berbeza dengan pasaran dalam talian yang lain kerana ia menawarkan banyak faedah melalui rangkaian ekosistem yang wujud di dalamnya. Antaranya termasuklah institusi kewangan yang berlainan di dalam rangkaian ekosistem halal, pertukaran perniagaan atau perkhidmatan, perkhidmatan 24/7, saluran ilmu pengetahuan dan banyak lagi.

Menariknya, penyertaan di dalam HIP bukan sahaja terbuka kepada PKS tetapi mana-mana individu yang berminat kerana selain ingin menambah jumlah pemain industri halal, matlamat sampingan HDC adalah untuk menyebar luas pemahaman umum tentang halal.

Sementara itu semua PKS juga dijemput turut serta tidak kira mereka mempunyai sijil atau atau belum.

“Bagi yang sudah ada sijil halal, kita ada pasaran, kita ada sediakan latihan untuk mereka pergi lebih jauh. Bagi yang belum ada sijil halal, HIP akan sediakan khidmat nasihat dan lain-lain hal berkaitan untuk mereka memperolehi sijil halal, manakala bagi individu pula, HIP membantu mereka memahami tentang halal,” tambah beliau.

Memandangkan HIP berlandaskan platform digital, Adly berkata pihaknya dalam proses mewujudkan satu aplikasi khas bagi memudahkan PKS mengakses HIP.  Sehingga aplikasi itu siap pada suku pertama tahun 2022, orang ramai yang ingin mendaftar atau berhubung dengan HIP,  boleh melayari laman sesawang hip.hdcglobal.com.

Walaupun belum dilancar secara rasmi, HIP kini sudah medaftarkan lebih 3,200 PKS sedangkan sasaran  awalnya untuk tahun ini adalah 5,000 orang.  Sambutan baik ini menunjukkan keyakinan serta Hasrat PKS untuk memajukan diri mereka di dalam industri di dalam dan di luar negara.

Sementara itu menurut Ketua Pegawai Eksekutif HDC, Hairol Ariffein semasa majlis Pra-Pelancaran WHBC 2021 pada 27 Ogos lalu, industri halal Malaysia telah berkembang menjadi salah satu daripada peneraju utama pertumbuhan ekonomi negara.

Sektor makanan dan minuman halal serta sektor ramuan halal menyumbang bahagian terbesar dengan lebih 85 peratus daripada eksport halal, manakala sektor kosmetik dan perjagaan diri yang halal serta bahan kimia bagi industri farmaseutikal pula menyumbang 13.1 peratus kepada jumlah eksport halal keseluruhan Malaysia pada suku pertama 2021.

Sementara itu, WHBC 2021 yang dianjurkan oleh HDC dengan Kerjasama Kementerian Perdagangan Antarabangsa dan Industri  (MITI)  akan membuka tirai pada 9 September ini dan akan membincangkan tentang peranan serta sumbangan industri halal terhadap pemulihan ekonomi secara global.

Lebih 3,000 delegasi dari 35 negara seperti Australia, Kanada, Senegal, Afrika Selatan, Taiwan, United Kingdom dan beberapa negara lain akan mengambil bahagian di dalam persidangan ini.

Oleh HAINI DARANI

See author's posts


Jangan apikan sentimen kaum, agama di Sarawak

KUCHING: Jangan cuba mengapi-apikan sentimen kaum dan agama di Sarawak ketika negara berdepan kemelut politik pada ketika ini, kata  Ketua Setiausaha Politik kepada Premier Sarawak, Fazzrudin Abdul Rahman.

Katanya, apa yang diharapkan tiada pihak cuba melakukan provokasi dan menyemarakkan sentimen perkauman termasuk menyebarkannya sosial media.

“Sekarang ini kita melihat ada satu krisis yang sedang ditangani di peringkat Persekutuan. Namun, apa yang kita saksikan di Sarawak dalam media sosial dan lapangan, ada beberapa pihak cuba menyemarakkan sentimen perkauman dan menggunakannya sebagai modal politik.

“Jadi saya merasakan ini amat berbahaya,” katanya pada sidang media di luar persidangan Dewan Undangan Negeri (DUN), hari ini.

Malam tadi, polis menahan lima individu termasuk ketua sebuah parti politik di sini untuk siasatan lanjut berikutan tiga laporan polis dibuat berkaitan klip video yang viral dikongsi dalam What’sApp dan facebook petang semalam.

Dalam video itu, seorang lelaki dilihat bercakap menerusi pembesar suara di hadapan sebuah hotel di Jalan Tun Abang Haji Openg dan berdekatan sebuah pusat komersial di Jalan Datuk Tawi Sli, mengutuk usaha kerjasama antara Gabungan Parti Sarawak (GSP) dan Parti Islam Se-Malaysia (PAS) dalam video yang disebarkan itu.

Fazzrudin juga memohon kepada pihak yang tidak bertanggungjawab agar tidak mengganggu keharmonian dan perpaduan kaum yang ada di Sarawak.

“Jangan kita mengapi-apikan sentimen perkauman dan sentimen agama demi masa depan anak-anak kita,” katanya.

Oleh NUR AIN OTSMAN

See author's posts


Sabak ngelulu singkang datai di Serega

MAYA bala kami semenua kelia agi mayuh apin masuk Kristian, endang semampai bisi tukang sabak diambi lebuh bala ke bisi midang baruh batang, mati baru hari, parai nengali lemai, danjan keleman malam.

Nya meh maya bala sida niang ibu balat kiruh kulu kili diambi kena nembuka pengawa ngintu pemati, kena ngibun malam orang ti parai. Ibu penama Rendung (Indai Kuchun) seduai Manyi (Indai Bidah) endang chukup tebilang laban nadai ngetu diambi orang nyabakka maya rabat di Batang Krian enggau Rimbas. Seduai sama petunggal sekali niang apai menya. Endang peturun lemambang meh bala sida. Kelimpah ari bala tukang sabak di menua Krian, di Senunuk Paku, iya nya ibu Jeluie Saran mega tebilang diambi orang nyabak ba menua sida. Diatu ibu nya bisi di menggeri Kuching ditu tang lama udah ngetu ngereja pengawa nya. Iya nyau kiruh beribunka bala uchu, ku iya lebuh berandau enggau penulis dulu ari tu. Ibu tu petunggal sekali enggau niang indai menya.

Tudah pangan laban ti endang rindu ninga sada nyawa baka renung, pengap, timang jalung sereta mega sabak kelulu maya ngintu pemati jarang enda duduk nyendi sapat laban rindu ninga pengelandik tukang sabak ngelulu. Nyadi laban bisi mega nyau dudi agi maya nya suba sekeda orang ti dintu parai nya udah masuk Kristian, nya alai tukang sabak bisi mega nginsur leka sabak sida awakka nyemetak agi sereta awakka kelulu ngena agi laban bisi nyebut menua Serega enggau Padri.

Nya alai uji kitai bekunsi mimit pasal leka sabak ba genteran Menua Serega enggau Rumah Raja Padri munyi ti entudi tu.

MENUA SEREGA

Dini menua ke enda nyamai ku nuan lantang anak asi?

Dini lebih ari menua menggeri kami. Peda nuan nyin seberai betentang enggau bukit buah seri, iya ke betali manjai berang.

Nyin dipeda enggau senayak mata mengkesap seberai kitai tu lantang Kumang Jinap, peda rumah nyin manah amat, bangat bekijap baka sempepat nabur petang.

Peda atap bangat betapka singkap pinggai lelayang.

Rumah sapa nya deh wai berada karung menyimat? Nya rumah Kerani Raja Melikat ngemataka rayat mali limpang. Bepeda beseberai enggau kitai ulih peda enggau senaya mata tisi.

RUMAH RAJA PADERI

Tepedaka batang Pauh Bali tebing rinding pating bebungai kesuli. Tepedaka ulak nank ke besintak lubang gua. Malikka seberai pun ensurai nyuntai bungai badas amai baka penerebai manuk banda.

Kerangan badas memelan bekeranganka intan tekang gemala. Tangga bangat ngena belalauka mau bansa berega. Jalai muak ke kiba dipeda bangat ngena uwan belayan bungai chempaka ai lilih nelian, munyi ujan labun nyaya, munggu peling pulau nyabungka ulu menua Serega. Nya nyimpai berumah besai, bangat libai-libai beatapka pinggai chapak lelayang. Nya menua besai orang di genting tinting tambai rintai tangkai kayu regang. Rumah Raja Paderi, rintai buah seri ke betali merundai manjai buku ruas tulang. Pagi nyampau pengerami nesau menggeri mansang sambiang. Malik ke tuchung langit lengkap meda rumah nyampau pemanah menua Raja Malikat beatap bangat berenggat baka sikat pisang jerenang. Pendiau nyamai penapat midan bangat nembang. Kibung udah rerenjung penyabung jala tengang. Asi enda ibuh manduk udah bisi periuk tanggung nyeringgang. Ai enda ulih ngambi udah bisi mangkuk mesai tampuk pinang belubang.

Endang amat chukup rindu ninga leka sabak nya tadi.

MERINDANG SEMENGAT

Nyadi lebuh semengat tudah ke parai datai di Serega, iya lalu diperindang, enda diasuh nyabak tauka enda betahka orang ti ditinggalka iya midang. Nya alai tukang sabak mega bisi genteran kena merindang semengat nya tadi munyi entudi tu.

Anang nuan agi nyabak gila kudi, badu agi betatika indai tangkai mengisi peda penyamai di rumah kitai, ai enda ulih nuan ngambi, udah bisi di genuk labu kendi bebalang. Asi deh lantang anak suli, ku Ini ke lama udah ilang rimpi, enda ulih nuan manduk udah bisi di pendi terenang dangang. Udu penyenang menua kitai deh lantang anak ujung, peda meruan ga tilam enggi nuan udah nyeratan gantung kibung baka sambung jala jarang.

Lapa nuan lantang anak suli, enda ninga jaku aku ditu. Aku enda nyagi nuan merai betatika mengadi tangkai kerubung. Enda nyamai, pia ku jaku Jawai ke baru datai. Aku deka pulai ngagai Indai tangkai karung kerubung.

Lalu ngangauka sida kaban Sebayan ke udah danjan mantai chundung. Ni kita deh lemambang Bunsu Bintang Betugung. Uji kitu ka dulu ninga Endu Dara Simpu ke enggai badu nyabak dadegung. Ninga nya lalu datai lemambang Bintang Tigai duduk di ruai. Nama utai ngasuh nuan enda nyamai? Nadai meh aka wai, sigi ngiga jalai, aku tau nemuai ngagai indai, engka ila bisi kita tau ngagaka aku jalai; ga aku enda betahka sida berada karung apai.

Lalu nyaut lemambang Bintang Tigai: Au Endu wai. Tu nuan udah datai di menua kami di jerit langit landau. Udah bisi penaik bilik besai serumah enggau Chendan seduai Sigai. Udah meruan ga nuan midan, nemban tuntun gundai.

Nama kebuah nuan agi tusah deh? Enti lemai, kitai ila duduk di penyurai, sama bela apin tuai. Aku nguluka nuan ngematakaka Indai nuan, enti maya sida iya udah ngetau simpuli padi tuai, dia indai ngaga tuak beram binjai, dia apai nyengkau selanjau manuk tawai, ngangauka Ketupung seduai Beragai, ke ninang mansang nandai. Dia aku ngaduka nuan masukka kelambi baju gajai, diberi Segadu uchu Manang Matai, ke disuaka kita di tengah jalai. Nya tau dikena nuan terebai ngundang indai mai pengaruh ke mayuh taring uting babi ngelampai, tanduk rusa pampang tigai. Muak ke kiba ubat simpuli padi tuai. Nuan lalu terebai mensaraka binkai remang bejalai, datai din lalu betemu enggau lempedu karung mengandai. Dia nuan ngelekaka pengaruh besai kena nyilih rendai beunsai-unsai neladan bungai kejumpang tumbang.

Au, baik meh, enti pia deh aka. Badu meh aku menatika sida tangkai karung beriridi. Leka sabak ba genteran tu dilengka naka tu aja. Ngarapka bala sekeda ke bisi pengerindu sereta pengandal ati meratika leka ti chukup manah sereta setimbal bisi bulih pelajar mimit ari kunsi kitai sebuat sekali tu.

Oleh TELESA EMPERAN

See author's posts


SOP PKPP SK Abang Ali Bantu cegah penularan Covid-19 ke sekolah

BAGAIKAN sifat magnet, normal baharu dapat menarik perilaku rakyat daripada sifat kebiasaan kepada normal baharu yang mungkin agak sukar pada mulanya tetapi lancar selepas itu bak kata pepatah ‘alah bisa tegal biasa’.

Hakikatnya, kita sedang bergelut dengan cabaran yang tidak pernah dialami. Bukan hanya di Malaysia, bahkan seluruh dunia turut menghadapi cabaran yang sama.

Norma baharu seperti penjarakan fizikal, penjagaan kebersihan diri, penggunaan pembasmi kuman dan tidak bersesak dalam sesuatu kompaun harus menjadi mantera harian kepada penduduk Malaysia.

Penyesuaian dalam mengadaptasi normal baharu ini bukan sahaja boleh membantu mencegah jangkitan COVID-19 bahkan penyakit lain, di samping menjadikan rakyat lebih sihat, bersih dan kuat.

Baru-baru ini, Menteri Muda Pendidikan, Sains dan Penyelidikan Teknologi, Dr Annuar Rapa’ee mengadakan lawatan ke Sekolah Kebangsaan (SK) Abang Ali.

Lawatan diadakan bertujuan untuk memantau pematuhan prosedur operasi standard (SOP) Perintah Kawalan Pergerakan Pemulihan (PKPP) bagi sekolah rendah yang mula dibuka secara berperingkat mulai 15 hingga 22 Julai lalu.

“Pematuhan SOP adalah tanggungjawab kita bersama untuk membendung penularan wabak pandemik Covid-19 terutama di sekolah.

“Oleh itu, kita merakamkan ucapan terima kasih dan syabas kepada semua guru dan ibu bapa yang memberi komitmen tinggi mematuhi SOP PKPP,” jelasnya.

Dr Annuar yang juga Menteri Muda Kerajaan Tempatan itu berkata, sebelum ini penggunaan pelitup muka amat digalakkan ketika berada di kawasan awam.

Beliau pernah mencadangkan supaya penggunaan pelitup muka dijadikan mandatori jika berada di kawasan awam.

Katanya, kawasan awam tersebut adalah seperti pasar, kedai kopi, restoran dan juga pusat beli-belah.

Sementara itu, Timbalan Bendahari Agung Parti Progresif Demokratik (PDP) Datuk Seri Lau Kueng Chai berkata, rakyat harus meneruskan kelangsungan hidup dengan menjalani norma baharu kehidupan serta mentaliti baharu.

Katanya, Kementerian Pendidikan Malaysia (KPM) juga telah melancarkan SOP untuk kelas sekolah yang dimulakan semula.

“Selepas ditutup berikutan pelaksanaan Perintah Kawalan Pergerakan (PKP) diikuti Perintah Kawalan Pergerakan Bersyarat (PKPB), sekolah-sekolah di seluruh negara ditutup.

“Semua sekolah di seluruh negara telah dibuka semula secara berperingkat mulai 15 hingga 22 Julai lalu.

“Justeru itu, KPM telah melancarkan SOP untuk kelas sekolah sebagai langkah pencegahan penularan pandemik berbahaya itu sekolah,” ujarnya lagi.

Oleh Akun Giman

See author's posts